Абу Суфён Расулуллоҳ соллаллоҳу алайҳи васаллам ҳузурларида | Siyrat.uz\n13:42 Апрель 18, 2012\nРасулуллоҳ соллаллоҳу алайҳи васаллам лашкарларга олов ёқишни амр қилдилар. Катта олов ва кишиларнинг ҳаракатини сезиб қурайшликлар сергакландилар. Абу Суфён ҳам гап нимадалигини билиш учун шаҳардан ташқарига чиқди. У ўзича:\n«Бу кечадагига ўхшаш оловни ва аскарни ҳеч кўрганим йўқ эди», деди.\nАббос ибн Абдулмуттолиб мусулмон ҳолида аҳли аёли билан Маккадан чиқиб, аскарга келиб қўшилган эди. У қоронғида Абу Суфённи излаб топди ва:\n«Мана, Расулуллоҳ соллаллоҳу алайҳи васаллам одамлар билан келдилар. Қурайшнинг ҳолига вой!» деди. У мусулмонлардан бирортаси Абу Суф-\nённи ўлдириб қўймасин, деб шошилиб, уни хачирига мингаштириб олиб, Пайғамбар соллаллоҳу алайҳи васалламнинг ҳузурларига олиб келди.\nРасулуллоҳ соллаллоҳу алайҳи васаллам Абу Суфённи кўришлари билан:\n«Шўринг қурисин, эй Абу Суфён, Аллоҳдан ўзга ибодатга сазовор Зот йўқлигини биладиган вақт келмадими?!» дедилар. Абу Суфён:\n«Ота-онам сизга фидо бўлсин. У Зот сизни қандай ҳам ҳилмли, қандай ҳам карамли, қандай ҳам силаи раҳмли қилди. Аллоҳга қасамки, батаҳқиқ, билдимки, агар Аллоҳдан ўзга илоҳ бўлганида, менинг бирор ҳожатимни чиқарар эди», деди. У Зот:\n«Шўринг қурисин, эй Абу Суфён, менинг Аллоҳнинг Расули эканлигимни биладиган вақт келмадими?!» дедилар. Абу Суфён:\n«Ота-онам сизга фидо бўлсин. У Зот сизни қандай ҳам ҳилмли, қандай ҳам карамли, қандай ҳам силаи раҳмли қилди. Аллоҳга қасамки, бу ҳақда ҳалигача кўнгилда бир нарса бор», деди.\nШунда Аббос гапга аралашиб:\n«Шўринг қурисин! Мусулмон бўл! Бўйнингдан чопмасимиздан аввал «Лаа илааҳа иллаллоҳ, Муҳаммадур Расулуллоҳ» деб шаҳодат келтир!» деди. У шаҳодат келтириб, мусулмон бўлди.\nКейин Аббос розияллоҳу анҳу Расулуллоҳ соллаллоҳу алайҳи васалламга мурожаат қилиб:\n«Абу Суфён фахрни яхши кўрадиган одам, унга бирор илтифот қилиб қўйсангиз яхши бўларди», деди. Шунда Расулуллоҳ соллаллоҳу алайҳи васаллам:\n«Хўп! Ким Абу Суфённинг ҳовлисига кириб олса, омонликдадир! Ким эшигини ёпиб олса, омонликдадир! Ким масжидга кириб олса, омонликдадир!» дедилар. Шундай қилиб, афв ва омонлик ҳаммага баробар бўлгани эълон қилинди.\nПайғамбар соллаллоҳу алайҳи васаллам Аллоҳнинг лашкарларини бошлаб, Макка томон юрмоқчи бўлганларида Аббосга:\n«Абу Суфённи водийнинг тор жойида ушлаб тур. У Аллоҳнинг аскарларини бир кўриб қўйсин!» дедилар.\nАббос розияллоҳу анҳу Абу Суфённи етаклаб бориб, Пайғамбар соллаллоҳу алайҳи васаллам айтган жойда тўхтатиб турди. Ўн минг кишилик музаффар Ислом лашкари Макка томон денгиздек мавжланиб кела бошлади. Ҳар бир қабила ўз байроғи остида ўтар эди. Ҳар бир қабилани кўрганда Абу Суфён:\n«Эй Аббос, булар кимлар?» дер эди.\nАббос уларнинг кимлигини айтарди. Бирдан Расулуллоҳ соллаллоҳу алайҳи васаллам билан муҳожир ва ансорийлардан иборат гуруҳ ўтиб қолди. Дубулғалар ичидан уларнинг фақатгина ёноқлари кўриниб турарди. Абу Суфён:\n«Субҳаналлоҳ! Аббос, булар кимлар?!» деди.\n«Расулуллоҳ муҳожир ва ансорлар ила келмоқдалар!» деди Аббос.\n«Буларга бировнинг кучи ҳам, қуввати ҳам етмайди. Аллоҳга қасамки, эй Абул Фазл, бугун укангнинг ўғлининг мулки улуғ бўлди», деди Абу Суфён.\n«Мулк эмас! Нубувват!» деди Аббос.\n«Ҳа! Ҳа! Шундоқ! Шундоқ!» деди Абу Суфён.\nШу ерга келганда Аббос Абу Суфёнга:\n«Қавмингга нажотни ўйла», деди.\nАбу Суфён ўқдай учиб, Расулуллоҳ соллаллоҳу алайҳи васалламдан аввал Маккага кириб борди-да, баланд овоз билан:\n«Эй Қурайш жамоаси! Мана, Муҳаммад сизнинг кучингиз етмайдиган нарса билан келди! Ким Абу Суфённинг ҳовлисига кирса, омонликдадир!» деб бақирди.\nУнинг олдига хотини Ҳинд бинту Утба тезлаб келди-да, мўйловидан тутиб туриб, ҳақорат гапларни айтди. Аммо Абу Суфённинг бунга ўхшаш гапларни муҳокама қилишга ҳоли йўқ эди. У яна ўз қавмига бақира кетди:\n«Шўрингиз қурийди! Ўзингиздан кетманглар! У олдингизга сизнинг кучингиз етмайдиган нарса билан келди! Ким Абу Суфённинг ҳовлисига кириб олса, омонликдадир!» деди. Улар бўлса:\n«Аллоҳ сени ҳалок қилсин! Сенинг ҳовлинг бизга нима қилиб берар эди!» дедилар. У бўлса қичқиришда давом этди:\n«Ким эшигини ёпиб олса, омонликдадир! Ким масжидга кириб олса, омонликдадир!»\nОдамлар уй-уйларига тарқалиб кетдилар. Баъзилари Масжидул Ҳаромга кириб олишди.\nРасулуллоҳ соллаллоҳу алайҳи васалламга Саъд ибн Убода розияллоҳу анҳунинг водийнинг тор жойида Абу Суфённинг олдидан ўтаётиб унга «Бугун қирғинбарот куни. Бугун Каъба ҳалол қилинур» дегани ҳақида хабар етди. Буни эшитгандан сўнг у Зот рози бўлмадилар ва:\n«Бугунги кун раҳм-шафқат кунидир. Бугунги кун Аллоҳ Каъбани улуғлайдиган кундир», дедилар ва ўз аскарбошиларини ўзларига қарши уруш қилмаганларга тегмасликка амр этдилар. Фақат олти эркак ва тўрт аёлни бундан мустасно қилдилар. Улар Исломга ҳаддан ташқари душманлик қилган ва Пайғамбар соллаллоҳу алайҳи васалламни ҳажв қилган кишилар эди.\nРасулуллоҳ соллаллоҳу алайҳи васаллам Маккага унинг юқори тарафидан – Кадаадан кирдилар. Холид ибн Валидга ўз одамлари билан Макканинг паст тарафидан – Кудадан киришни топширдилар. Мусулмонлар ҳеч қандай қаршиликсиз Маккага кириб бордилар.\nФақат Холид ибн Валидга ўз одамлари билан келаётган томонда қаршилик кўрсатилди. Бир гуруҳ мушриклар уруш қилгани чиқишди. Уларнинг ичида Икрима ибн Абу Жаҳл ва Сафвон ибн Умайялар ҳам бор эди. Холид розияллоҳу анҳу ва унинг одамлари уларга қарши уруш қилдилар. Бу жангда қурайшликлардан йигирма тўрт, Ҳузайлдан эса тўрт киши ҳалок бўлди.\nПайғамбар соллаллоҳу алайҳи васаллам узоқдан қиличларнинг ялтирашини кўриб, аччиқлари чиқди. Шунда у Зотга «Холидга қарши уруш очишган эди, у ҳам жанг қилишга мажбур бўлди», дейилди. У Зот «Аллоҳнинг қазоси хайрлидир», дедилар.\nРасулуллоҳ соллаллоҳу алайҳи васаллам Зи Тувога етганларида Аллоҳ берган зафарга шукр қилиб, бошларини эгдилар. У Зотнинг муборак пешоналари эгарнинг қошига тегай дер эди. Пайғамбар соллаллоҳу алайҳи васаллам туялари устида «Фатҳ» сурасини тиловат қилиб борар эдилар. У Зотнинг ортларига ўзларининг озод қилган қулларининг ўғли Усома ибн Зайд мингашиб олган эди. Бу шараф аслзода арабларга эмас, асли қулбачча бўлган шахсга насиб бўлганида ҳам Исломнинг улуғворлиги акс этиб турар эди.\nРасулуллоҳ соллаллоҳу алайҳи васаллам кетаётганларида бир одам йўлларини тўсиб чиқиб, гапирмоқчи бўлди. Лекин салобатлари босиб, қалтираб қолди. Шунда у Зот соллаллоҳу алайҳи васаллам уни тинчлантириб:\n«Шошилма. Мен подшоҳ эмасман. Мен қурайшлик қадид (сур гўшт) ейдиган бир аёлнинг боласиман, холос», дедилар.\nЎша куни ҳижратнинг саккизинчи йили, Рамазон ойининг йигирманчи куни эди.\nПайғамбар соллаллоҳу алайҳи васаллам Маккага киришлари билан Байтуллоҳга қараб юрдилар. Ўша пайтда Байтуллоҳнинг атрофида уч юз олтмишта бут бор эди. У Зот соллаллоҳу алайҳи васаллам Каъбани тавоф қилиш жараёнида «Ҳақ келди ва ботил йўқ бўлди» оятини ўқиб юриб, бирин-кетин ўша бутларни йиқитдилар.\nРасулуллоҳ соллаллоҳу алайҳи васаллам тавофларини битирганларидан кейин Каъбанинг калитига соҳиб бўлган Усмон ибн Толҳани чақириб, калитни олиб келишни сўрадилар. У калитни олиб келиб берди. Пайғамбар соллаллоҳу алайҳи васаллам Каъбага киришларидан олдин унинг ичидаги бут ва суратларни чиқариб ташлашга амр қилдилар. Одамлар Каъба ичидаги барча нарсаларни чиқариб ташладилар. Сўнгра у Зот ичкарига бир неча саҳобалар билан кирдилар.\nПайғамбар соллаллоҳу алайҳи васаллам Мадинаи Мунавварага ҳижрат қилишларидан олдин ҳам бир марта Усмон ибн Толҳадан Байтуллоҳнинг калитини бериб туришни сўраганларида у қўполлик билан жавоб берган эди. Энди эса у калитни бериб қўйиб, ҳаяжонда турар эди.\nРасулуллоҳ соллаллоҳу алайҳи васаллам Каъбанинг ичидан қайтиб чиққанларидан кейин яна Усмон ибн Толҳани чақириб, калитни бердилар-да:\n«Уни абадийликка олинглар. Уни сизга мен берганим йўқ, Аллоҳ берди. Уни сиздан фақат золимгина тортиб олиши мумкин», дедилар.\nСўнгра Пайғамбар соллаллоҳу алайҳи васаллам Билол розияллоҳу анҳуга Каъбанинг устига чиқиб, намозга азон айтишни амр қилдилар. Кечаги қора қул бугун Ислом шарофати ила Аллоҳнинг уйи устида туриб, Аллоҳнинг мадҳияси бўлмиш азонни ўзининг жарангдор овози ила баралла айтган биринчи ва ягона одам бўлди. Билол Ҳабашийнинг ширали овози илоҳий нидо ила ернинг қоқ марказидан атрофга ажойиб бир ҳолда таралди. Кишилар Аллоҳнинг динига гуруҳ-гуруҳ бўлиб кира бошладилар.\nРасулуллоҳ соллаллоҳу алайҳи васаллам Каъба эшигининг икки кесакисидан ушлаб туриб, муборак бошларини кўтариб, одамларга қарадилар. Ҳамма томонда одамлар саф-саф бўлиб турар эдилар. Ҳамма «Энди нима бўлар экан», деб нафас ютмай, қараб турар эди. Шунда у Зот:\n«Аллоҳдан ўзга ибодатга лойиқ Зот йўқдир. Унинг Ўзи ёлғиздир. Унинг шериги йўқдир. У Зот ваъдасига содиқ қолди. УЗот бандасига нусрат берди. У Зот гуруҳларни ёлғиз Ўзи енгди. Билиб қўйинглар, барча ўч олиш, мол ёки қон менинг ушбу икки оёғим остидадир. Фақат Байтнинг мутасаддилиги ва ҳожиларни суғориш бундан мустаснодир.\nЭй Қурайш жамоаси! Албатта, Аллоҳ сизлардан жоҳилият кибрини ва ота-боболар билан фахрланишни кетказди», деб туриб, «Эй одамлар! Биз сизларни бир эркак ва аёлдан яратдик ва ўзаро танишишингиз учун сизларни халқлар ва қабилалар қилиб қўйдик. Албатта, Аллоҳнинг ҳузурида энг ҳурматлигингиз энг тақводорингиздир. Албатта, Аллоҳ Алийм ва Хабийрдир» оятини тиловат қилдилар («Ҳужурот» сураси, 13-оят). Кейин сўзларида давом этиб:\n«Эй Қурайш жамоаси! Нимани ўйлаяпсизлар? Мен сизларга нима қилмоқчиман?» дедилар.\n«Яхшилик! Карамли биродар! Карамли биродарнинг ўғли!» дейишди улар. Шунда у Зот:\n«Мен сизларга Юсуф ўз акаларига айтган нарсани айтаман:\n«Бугунги кунда гинахонлик йўқ». Кетаверинглар! Сизлар озодсизлар!» дедилар.\nКейин ўзлари Умму Ҳонеъ бинту Абу Толибнинг уйига кириб, саккиз ракаъат намоз ўқидилар.\nШу ерда истисно тариқасида Маккада бўлса ҳам ўлдиришга амр қилинган олти эркак ва тўрт аёлдан баъзиларининг ҳам афв этилганлигини айтиб ўтмоғимиз лозим. Улардан кўпларининг иймони яхши бўлди.\nПайғамбар соллаллоҳу алайҳи васаллам Маккада кишиларнинг байъатларини ҳам қабул қилдилар. У Зот Сафо устида ўтирган ҳолларида эркаклардан Аллоҳга ва Унинг Расулига қўлларидан келганича итоат қилишга байъат олдилар.\nЭркаклардан байъат олиб бўлганларидан кейин аёллардан олдилар. Ўша куни Расулуллоҳ соллаллоҳу алайҳи васалламга байъат қилган аёллар ичида Абу Суфённинг хотини Ҳинд бинту Утба ҳам бор эди. Расулуллоҳ соллаллоҳу алайҳи васаллам ўлдиришга амр қилган тўрт аёл ичида у ҳам бор эди. Аммо у Зот уни афв қилдилар.\nМакка фатҳ қилиниб, ҳамма Исломга кира бошлагач, Мадинаи Мунавваралик мусулмонларнинг ичида «Набий соллаллоҳу алайҳи васаллам Маккада қолар эмишлар, энди Мадинаи Мунавварага қайтиб бормас эканлар», деган гап тарқалди. Бу мишмишни эшитганларидан сўнг у Зот бу ҳақда сўрадилар. Улар олдинига уялиб, ҳеч нарса дейишмади. Кейин эса айтганларига иқрор бўлишди. Шунда Расулуллоҳ соллаллоҳу алайҳи васаллам:\n«Аллоҳ сақласин! Ҳаёт сизнинг ҳаётингиз! Мамот ҳам сизнинг мамотингиз!» дедилар. Ансорийлар бу гапни эшитиб, беҳад хурсанд бўлдилар.\nЎша кунлари Фазола ибн Умайр исмли киши Байтуллоҳни тавоф қилиб юриб, Пайғамбар соллаллоҳу алайҳи васалламни ўлдирмоқчи бўлди. У Расулуллоҳ соллаллоҳу алайҳи васалламга яқинлашиб келганда у Зот:\n«Эй Фазола!» дедилар.\n«Ҳа! Эй Аллоҳнинг Расули!» деди у.\n«Нафсинг сенга нима демоқда?» дедилар у Зот.\n«Ҳеч нарса. Аллоҳни зикр қилаётган эдим», деди. Пайғамбар соллаллоҳу алайҳи васаллам кулдилар-да:\n«Аллоҳга истиғфор айт», деб туриб, унинг кўксига қўлларини қўйдилар. Унинг кўнгли тинчланди.\nКейинчалик Фазоланинг ўзи «Аллоҳга қасамки, у Зот қўлларини кўксимдан кўтармай туриб, Аллоҳ халқ қилган нарсалар ичида менга энг маҳбубига айландилар», деб юрар эди.\nАввалги мақолаЖоҳилият ва бутпарастлик белгиларининг йўқотилиши\nКейинги мақола Макка томон отланиш


Ван Гаал: «Ҳали мавсумни сақлаб қолишим мумкин, «МЮ»да Англия Кубоги ёки Европа Лигасида ғолиб бўлиш имконияти бор»\n15:25 / 13.03.2016\n«Манчестер Юнайтед» жамоаси бош мураббийи Луи ван Гаал унга қарата йўлланадиган танқидлардан ташвишга тушмаслигини билдирди.\n«Мен ҳамиша ўз ишимга ўзим баҳо бераман ва танқидлар мен учун муаммо эмас. Мен сизлар билан бу масалани муҳокама этишни истамайман.\nБиз ҳали Англия Кубогида ёки Европа Лигасида зафар қучиб, мавсумни сақлаб қолиш имкониятини сақлаб қолганмиз. Шунингдек, АПЛнинг тўртинчи ўрнини эгаллашимиз мумкин. Бу қийин вазифа бўлсада, назарий жиҳатдан имкониятимиз бор.\n3 ойдан буён менинг ишдан ҳайдалишим ҳақида айтиб келишмоқда, аммо менинг жамоам ҳали ҳам барча турнирлардаги иштирокини давом эттирмоқда. Бу эса кўпчилик ҳамкасбларим уддалай олмаган ишдир», — дейди ван Гаал.\nАйни вақтда манкунианлар жамоаси АПЛ турнир жадвалида 29 турдан кейин 47 очко тўплаган ҳолда 6-ўринда бормоқда. Жамоа ЕЧЛни тарк этгач, Европа Лигасида иштирок этишни бошлади. Турнирнинг нимчорак финалида «Манчестер Юнайтед» «Ливерпуль»га қарши жуфтлик ҳосил қилган. Ўтган ҳафтада ўтказилган биринчи учрашувда ван Гаал шогирдлари сафарда 0:2 ҳисобида мағлуб бўлишди. Жавоб учрашуви 17 март куни «Олд Траффорд»да ўтказилади.\nБугун, 13 март куни Англия Кубогининг чорак финалида «Манчестер Юнайтед» «Вест Ҳэм»га қарши ўйнайди.


16 май 2022, Тошкент вақти: 14:43\nТошкент шаҳридаги "Халқаро почтамт" биноси.\nАҚШнинг Вашингтон штатида яшовчи Жэссика ўтган ой Ўзбекистонга борганида минг доллардан ошиқроқ пулга миллий сопол ва чинни буюмларни харид қилиб, уларни почта орқали АҚШга посилка қилган.\nУнинг иддаосича, жўнатганидан икки ҳафта ўтиб, посилка муҳри бузилган, ичидаги айрим нарсалар синган, айримлари йўқолган ҳолда АҚШдаги уйига олиб келинган.\n"Буюмларни ярмидан кўпи синган ёки йўқолган. Посилка қутиси бузилиб, устидан "Ўзбекистон почтаси" ёзуви ёзилган лента билан ўралган. Синганига ачинмайман, йўлда ҳар нарса бўлиши мумкин. Лекин мени нарсаларим ғойиб бўлгани алам қиляпти", - дейди Жэссика.\nҲар бир давлатда жўнатмаларнинг йўқолмасдан эгасига етказилиши учун почта жавобгарликни зиммасига олади.\n“Ўзбекистон почтаси” ходимлари йўқолган нарсалар учун посилка қайси мамлакатга жўнатилган бўлса, ўша ерга мурожаат қилишни тавсия этмоқда.\nЖэссиканинг айтишича, у Ўзбекистондан жўнатган посилкани АҚШ ичида USPS почта хизмати олиб келиб берган.\nАммо Жэссика ўз посилкаси АҚШда эмас, Ўзбекистон ичкарисида очилган ва ичидаги нарсалар ҳам мамлакат ичкарисида йўқолган, деган гумонда.\n"USPS ҳар бир йўқолган нарса учун жавоб беради. АҚШда ҳар бир почта жўнатмаси видеокамералар кузатуви остида бўлади. Шунинг учун мен буюмларим Ўзбекистон ичида йўқолган, деб ўйлаяпман".\n“Ўзбекистон почтаси”нинг Озодлик суҳбатлашган хавфсизлик хизмати ходими почта жўнатмалари ичидан нарсалар ўғирланиши имконсизлигини айтади.\n"Бизда "Главпочтамт"да ҳам аэропорт карго хизматида ҳам камералар бор, ўғрилик бўлиши мумкин эмас. Бизда ҳар бир жўнатма трэкинг қилинади ва жўнатувчига UZ билан тугайдиган трэк рақами берилади. Посилка қутисида ҳам ёзилган бўлади. Шу рақам билан ўз мамлакатида шу жўнатмани олиб келиб берган почта хизматига шикоят қилса биз аниқлаймиз, қаерда муаммо бўлганини", - деди "Ўзбекистон почтаси" ширкатининг Хавфсизлик бўлими ходими.\nАммо, Жэссика иддаосича, "Ўзбекистон почтаси" ходимлари ундан посилкани қабул қилиб олишганида трэк рақамини ҳам йўқолишига кафолат ҳам беришмаган.\n"Синса биз жавоб бермаймиз, деб огоҳлантиришганди. Ҳеч қанақа рақам ҳам, кафолат ҳам беришмади. USPS посилкани эшигимни тагига ташлаб кетган экан, ҳали шикоят қилганим йўқ, лекин қиламан. Ўзбекистон гўзал ва мафтункор мамлакат, лекин почта хизматидан кўнглим қолди. Энди у ердан нарса ҳам олмайман, почтасидан ҳам фойдаланмайман."\n"Ўзбекистонга юборилган жўнатмалар ҳам камомад билан етказиляпти"\nЎзбекистонга чет элдан юборилаётган жўнатмалар, посилкалар ҳам кўп ҳолларда муҳри бузилган ҳолда эгаларига берилаётгани, айрим ҳолларда эса ичидаги буюмлар йўқолаётганидан шикоятлар кўп бўлган.\nХоразмнинг Урганч шаҳридаги келин либослари салони хўжайини Роҳатой либосларни Украинадан харид қилиб, уларни почта орқали Ўзбекистонга посилка қилади.\nУнинг айтишича, Киевдан юборган посилкалари ичидаги нарсалар йўқолиши кўп бўлган.\n“Бир марта йўқолган кийим ўрнига Тошкент суви қўйиб қўйишган. Жўнатманинг юборгандаги оғирлиги қабул қилиб олингандагиси билан тўғри келиши керак, сув билан вазнини тўғирлаш осон. Оғирроқ келса тўкиб ташлашади”, - дейди Роҳатой.\nРоҳатой ҳам ўз посилкалари Украинада эмас, Ўзбекистон ичкарисида очилган ва ичидаги нарсалар ҳам мамлакат ичкарисида йўқолган, деган гумонда.\nЎзбекистондаги почта идораси ходимлари эса бу тадбиркор шикояти асоссиз эканини айтмоқда.\n- Кўп ҳолларда четдан мол олиб келадиганлар солиқдан қочиш учун посилка ичида бўлган ашёлар рўйхатини тўлиқ келтирмайди. Шунинг учун посилка жўнатаётганда унинг ичида бор нарсалар рўйхатини тўлиқ ёзиш керак, - дейди почта ходими.\nОзодлик почта жўнатмалари камомад билан эгаларига етиб келиши, баъзида йўқлиб қолиши ҳақида илгари ҳам хабар берган.\nМирзиёев почта тизимини ислоҳ қилишга оид топшириқлар берди\nМирзиёев: "Ўзбекистон почтаси" ислоҳ қилиниши керак\n"Бунинг учун жўнатмаларни қабул қилиш, саралаш ва онлайн кузатиш имконини берувчи автоматлашган ахборот тизимини ишга тушириш керак. Почта соҳасидаги энг асосий вазифа одамларнинг оғирини енгил, узоғини яқин қилишдир", деган президент.\n“Ўзбекистон почтаси” тизимида 2 мингдан зиёд бўлинма бўлиб, унда 7 мингдан зиёд ходим ишлайди.\nРасмий рақамларга кўра, ўтган йили хориждан келган 6 минг тонна жўнатмаларнинг атиги 10 фоизи, курьерлик хизматларининг 30 фоизи миллий почта ҳиссасига тўғри келган, қолганини хориж почта хизматлари бажарган.


Экология соҳасидаги ходимлар моддий рағбатлантирилади – Газета.uz\nЭкология соҳасидаги ходимлар моддий рағбатлантирилади\nЭкология ва атроф муҳитни муҳофаза қилиш давлат қўмитаси ходимлари меҳнатига ҳақ тўлаш ва уларни моддий рағбатлантириш тартиби тўғрисида низом тасдиқланди.\n11 январ 2019, 15:09 Жамият\nҲукумат қарори билан Ўзбекистон Республикаси Экология ва атроф муҳитни муҳофаза қилиш давлат қўмитаси ходимлари меҳнатига ҳақ тўлаш ва уларни моддий рағбатлантириш тартиби тўғрисида низом тасдиқланди. Бу ҳақда Адлия вазирлигининг телеграмдаги «Ҳуқуқий ахборот» канали орқали хабар берилди.\nХодимларнинг лавозим маошлари қуйидаги ҳолатларда ўзгартирилади:\nПрезидент қарори билан белгиланган энг кам ойлик иш ҳақи миқдори оширилганди;\nкасбларни қўшиб бажарганлик ва хизмат кўрсатиш ҳудудини кенгайтирганлик учун — амалда бажарилган ишлар учун;\nузоқ муддат ишлаганлик учун лавозим маошига фоизлар ҳисобида — ҳар чоракда ушбу низомда белгиланган миқдорларда.


«ЎЗБЕКИСТОН ХАЛҚ ДЕМОКРАТИК ПАРТИЯСИГА АЪЗО БЎЛМОҚЧИМАН» - Ўзбекистон овози газетаси\n«ЎЗБЕКИСТОН ХАЛҚ ДЕМОКРАТИК ПАРТИЯСИГА АЪЗО БЎЛМОҚЧИМАН»\nФуқароларимизнинг сиёсий-ҳуқуқий онги тобора юксалиб, сиёсий жараёнларда иштирок этишга бўлган интилиши ортиб бораяпти. Буни сиёсий партиялар фаолияти билан боғлиқ масалаларда таҳририятимизга бўлаётган мурожаатлар ҳам кўрсатиб турибди. Бугундан бошлаб биз фуқароларнинг бу борадаги саволларига газетамиз орқали жавоб бериб борамиз.\nОқилжон МАВЛОНОВ, Фарғона вилояти, Ўзбекистон тумани Қирқкетмон қишлоғи:\n— Касбим ўқитувчи. Мен мамлакатимиздаги сиёсий партиялар фаолиятини кузатиб бораман. Аҳолининг ижтимоий ҳимояси, таълим, соғлиқни сақлаш соҳаларини ривожлантириш учун курашаётган Ўзбекистон Халқ демократик партиясига аъзо бўлишни хоҳлайман. Партия аъзоси бўлиш учун кимга, қай тартибда мурожаат қилиш керак? Бунинг учун мендан нима талаб этилади?\nБу каби саволларни бошқа фуқаролардан ҳам эшитиб турамиз. Кимдир партияга ўтиш учун туман кенгашига мурожаат қилиш керакми деса, бошқа биров бошланғич ташкилотгами, дейди. Амалдаги қоидага кўра, таълим муассасаларида бошланғич ташкилот тузиш мумкин эмас. Хўш, бундай ҳолда қаерга мурожаат қилмоқ керак?\nАваз САИДОВ, ЎзХДП Марказий Кенгаши Ташкилий-кадрлар бўлими мудири ўринбосари:\n— Сиз ЎзХДПга аъзо бўлишни мақсад қилган бўлсангиз, аввало, партиянинг Устави, Сайловолди дастури, амалий Ҳаракат дастури, ғоя ва мақсадларини яна бир бор чуқур ўрганишингиз зарур. Шундан кейин ўзингиз истиқомат қилаётган ёки ишлаётган жойдаги ҳудудий бошланғич партия ташкилотига мурожаат қиласиз. У ерда сизга партия фаолияти, бошланғич ташкилот ҳақида батафсил маълумот берилади. Аризангиз қабул қилинганидан сўнг масала кўриб чиқилиб, тантанали равишда сизга аъзолик гувоҳномаси топширилади.\nПартияга аъзо бўлганингиздан сўнг, аввало, партиянинг турли ижтимоий-сиёсий тадбирларида, партиямиз ғояларини тарғиб этиш ишларида фаол қатнашишингиз талаб этилади. Сиз ўз ғояларингизни халқ депутатлари маҳаллий Кенгашларига сайланган партия депутатлари, Олий Мажлис Қонунчилик палатасидаги депутатларимиз орқали амалга ошириш ҳуқуқига эга бўласиз. Ўзингизни мамлакат тақдирига масъул эканлигингизни янада чуқурроқ ҳис этасиз.\nШу каби масалалар бўйича қуйидаги рақамларга мурожаат қилинг.\nТел: 233-12-56, факс: 233-65-45,


Афғонистон пойтахтида ИИВ биноси ёнида портлаш юз берди - 13.11.2019, Sputnik Ўзбекистон\nВидеода баланд бинолар устида қоп-қора тутун кўтарилаётгани акс этган. Ҳозирча етти киши ҳалок бўлгани ҳақида хабар қилинмоқда 13.11.2019, Sputnik Ўзбекистон\n10:08 13.11.2019 (янгиланди: 10:10 13.11.2019)\n© Sputnik / Даниил Колодин / Фотобанкка ўтишВзрыв мощностью около 1 кг тротила произошел в Кабуле\nВидеода баланд бинолар устида қоп-қора тутун кўтарилаётгани акс этган. Ҳозирча етти киши ҳалок бўлгани ҳақида хабар қилинмоқда\nТОШКЕНТ, 13 ноя - Sputnik. Афғонистон пойтахти Қобул шаҳрида ИИВ биноси ёнида юз берган портлаш оқибатида камида етти киши ҳалок бўлди ва яна етти нафари жароҳатланди, деб хабар қилмоқда РИА Новости.\nTolo News телеканали томонидан эълон қилинган видеода баланд бинолар устида қоп-қора тутун кўтарилаётгани акс этган.\nСал олдин Пажвак агентлиги икки нафар қурбон ва беш нафар жароҳатланганлар ҳақида хабар берган эди.


Ўзбекистон: Фарғона вилояти ҳокими соқол, рўмол ва иш жойларида намозга қарши « Ўзбекистон Халқ Ҳаракати\nЎзбекистон: Фарғона вилояти ҳокими соқол, рўмол ва иш жойларида намозга қарши\n29 September 2019 - 20:38\nШуҳрат Ғаниев вилоятдаги иш жойларида намоз ўқишга шароит яратиладиган ҳолатлар аниқланса ўша корхона раҳбарига жиноят иши очилишини маълум қилди. У шунингдек, унинг олдида ким бўлишидан қатъий назар рўмол ўраб олган аёлга кўзи тушса унинг рўмолини ўша туман ҳокими оғзига тиқиб қўйиш билан таҳдид қилди.\n“Мен айтдим, яхши қўшма корхона очибсизлар раҳмат. Лекин бунақа соқолни қўйиб олманглар. Чет эллик меҳмон, лекин бу шу ерда фаолият юритиб тирикчилик қиладиган бўлса, Ўзбекистон қонунларига бўйсинишга мажбур бўлади ва соқолини оламиз биз. Туркия республикаси фуқаросини. Шундай дедимми?”, дейди у Қува тумани ҳокимига\nВилоят ҳокими икки кун олдин Марғилон шаҳрида “Ипакчи” бозорида автотуроргоҳни бошқараётган тадбиркорнинг соқолини қандай олдирганини гапирган.\n“Катта автостоянкани биттаси бошқаряпти. Соқолни қўйиб олган. Бошига шиаларнинг дўпписини кийиб олган. Автостоянкада турибди. Шаҳарни ҳокимини чақирдим. Гапир нима бўлганини”, дейди Шуҳрат Ғаниев.\n– Ўша “Ипакчи” бозори раҳбарини алмаштиришинг керак эди ўша куни. Нимага олмадинг. Олиб ташланг уни бозордан. Падарига лаънатни ўзини олиб кириб тиқиб ташланг, дейди Шуҳрат Ғаниев.\n“Масалан, транспорт бошқармаси, йўл ташкилоти уюшмалари, Фарғонагазтаъминот, Маданият бошқармаси, Ер-мулк кадастр хизмати, Қўқон Педагогика институти. Тиббиёт академияси Фарғона филиали, Фарғона шаҳар томонидан ички тартиб қоидалар ишлаб чиқилмаган”.\nВилоят ҳокими кунлик маълумотларга асосан Риштон тумани Бўстон қишлоғининг “Барака” бозорида диний адабиётлар билан шуғулланаётган савдо шоҳобчаларининг мавжудлиги аниқланганини айтган.\n“Риштондаги номардлар, шунақа китоблар тарқатасан уруғингга ўт тушиб кетсин сен Риштондаги… Уруғингга ўт тушиб кетади сен номардларни. Қани тур, ҳов Риштоннинг ҳокими?”, -дея туман ҳокимига дакки берган Ғаниев.\n“Ички ишлар ва судяларни ҳам чақириб, ҳурматли ҳоким. Маҳалла фуқаролар раисини ҳам беш суткага жарима қилиб қамайсизлар. Бунақа маҳалла раиси ҳам керакмас, поспони ҳам керакмас. Риштоннинг хотин-қизлар қўмитасини ишдан олиб ташланглар”.\n“Қарор ижроси юзасидан ўтказилаётган тадбирлар давомида 1249 нафар фуқароларнинг беўхшов соқол қўйиш ҳолатлари аниқланди. Қарордан тўғри хулоса чиқарилди. Қўқон, Фарғона, Марғилон шаҳарларида Фарғона, Бувайда туманларида беўхшов соқол қўйиш ҳолатлари кенг авж олган”, дейди ҳоким.\n“Уларда тушунтириш ишлари олиб борилиб 300 тасининг ташқи қиёфаси ва кийиниш маданиятини ўзгартиришга эришилди”, дея ҳисобот беради ҳоким.\n“Умумий гапларни гапирманг, нима кийяпти у, қанaқа кийим кийяпти. Қаердан олиб келяпти ўша кийимни. Савдода сотаётган бўлса, нимага ўша савдода сотаётганни Ўзбекистон Республикаси конституцияси билан кийиниш либосига қонунни бузган, деб менга рўйхатини олиб келиб беринг” дейди Ғаниев.\n“Арабнинг кийими ҳам бизга тўғри келмайди, туркникиям тўғри келмайди, Сурияниики ҳам тўғри келмайди. Ўзбекистоннинг ўзини либоси бор. Улар биздан ўрганган кийиниш маданиятини, лекин уларники кейин бузилиб кетган”.\n“Мен кеча битта журналистни ҳайдаб юборсам, бугун яна ўша журналистни мани автобусимда олиб юришган. Ҳайдаворсам, Тадбиркорлар билан автобусда олиб юришибди, аёл кишини. Яна олиб юришибди. Мундай қилиб кириб келади, липпанглаб”, дея ўз норозилигини эълон қилган ҳоким.\n“Ҳурматли ҳокимлар эшитиб олинглар. Бирортанг мажлис қилсанг, ман борсам ўша кийимда ўтирган аёл кишини кўрсам. Маҳалла раисими у, ўқитувчими у, жамоатчими у, депутатми у ўша рўмолини олиб оғзингга тиқиб қўяман”, дейди Шуҳрат Ғаниев.\n“Замонавий кийимларни реклама қилишга мўлжалланган реклама баннерлари ва плакатларда миллий қадриятларимизга хос бўлмаган ташқи кўринишда, соқол билан, ҳижобда турли жойлари йиртилган ёки ямоқ солинган. Ё бўйнига алламбало темирлар таққан шахслар акс эттирилган рекламалар кетяпти”.\n“Ҳозир уччовини чақирасан-да, тушунтириш хати олиб, уччала ташкилот ҳар бири 300 миллиондан 900 миллион сўм жарима соласан. Қонуний жарима соласан”, дейди вилоят ҳокими.\nУ масъул шахсга бозорлардаги тадбиркор, дўкондор – ҳаммадан тилхат олишни буюрган.\n“Ўзбекистон Республикаси конституциясида белгилаб қўйилган: юриш, туриш, кийиниш, овқатланиш, яшаш, оила қуриш, фарзанд кўриш, фарзанд тарбиялаш, ҳаёт кечириш тадбирлар ўткизиш қонунлар бор. Ўша қонунлардан чиқмаслик керак. Тамом”, дея қатъий фикр билдиради ҳоким.\n“Олиб кириб қамаш керак буларни. Ё бозорга сартарош олиб бориб биттадан юриб сочини олиб, соқолини олиб бошига Ўзбекистон Республикаси миллий қадриятларига мос бўлган қалампир нусха дўппиини кийгизиб қўяйликми? Нимага ҳеч ким индамайди?”, дея ўтирганларга юзланади у.\n“Ватан равнақига ўз ҳиссасини қўшишнинг ўрнига олиб борилаётган давлат ислоҳотларини муҳокама қилиб, давлат ислоҳотларига ғийбат қилиб, уларнинг туб моҳиятини тушуниб етмасдан, юртимизни жаҳон ҳамжамияти олдида қоралаш мақсадида ғайри ишлар билан шуғулланаётган шахсларда бўхтон маълумотлар етказиш урфга айланди. Пулнинг эвазига”.\n“Олдин Фэйсбукка киради, Фэйсбукдан кейин “Таблиғи жамоат” деганига ўтади. “Таблиғи жамоат” дегани, жамоат бўлиб яшаш дейди. Эркак эркак билан яшайди. Унинг ҳеч қанақанги Исломга, муқаддас динимизга алоқаси йўқ унинг. Улар газандалар. Ундан кейин анунга ўтади, “Жабҳат ан Нусратия” дегани бор, паъдарингга лаънат”, дейди у.\n“4 кундан кейин сайловлар турибди. Сайловларда ҳам ким депутат бўлади? Мана шу масалаларда ўзини кўрсатган одамлар депутат бўлади”.\n“Кимнинг мактабига бориб ёрдам берамиз биз, ободончилик, бунёдкорлик қилиб, кўкларга кўтариб, давлат мукофотларига тавсия қилиб? Шу мактабда берилаётган таълим тарбия, шу мактабда бўлаётган ҳолатларни содир этмаган мактабларга, боғчаларга, Олий ўқув юртларига эътибор берамиз биз. Шунинг учун ҳамма ўзига хулоса қилиб олсин”.\n“Болницада нима ҳаққи бор, оқ иштон, оқ лозим кийиб олиб бошида оқ дўппи кийиб олиб ётишини.. Нима ҳаққи бор? Шифохонага кўрганлар келса, Марғилонда, биттаси ётибди”.\n“Мандан 5 ёш кичкина экансиз-ку, дедим. Бу нима кийим? Нечи кун бўлди, бу кийимни кийганингизга, иштон билан кўйлакни, дедим. 4 кун бўлди, деди. Нима бу кийиниш, ичкари кўриниб ётибди-ку. Сизга кириб укол қилаётган аёл бировнинг аёли, нима ҳаққингиз бор кўрсатишга, дедим. Сасиб ётибсиз-ку, дедим. Тур, чиқариб ҳайдавор, дедим. Болницадан чиқартириб юбордим. Устингдан ёзаман, палон пистон. Ёзсанг ёзавур дедим” дейди у.\nВилоят ҳокими чақалоққа “тўғри” исм қўймаётган ота-оналарни ҳам тилга олган. Уларнинг орасида Месси ва Роналдулар ҳам бор.\n“Чақалоқларга буюк аждоларимиз исмларини қўйиш ўрнига, болаларга, янги туғилган гўдакларга бошқа миллат вакилларининг, террористик ташкилот раҳбарларининг исмини қўйиш ҳолатлари – бу факт. Усома деган от қўйган. Мужоҳид деган от қўйган. Форуқ деган от қўйган. Месси деган от қўйган, Роналду деган от қўйган”.\n“Сартарошхонадан чиқяпти болалар, Сочи бутунлай бошқача қилинган. Ўзбек одамнинг, мўмин-мусулмон одамнинг сочи эмас. Боладан сўраяпмиз мана. Кимнинг сочи бу? Бу Россияда, Санкт Петербургда шунақа соч қўйишади, дейди”.\n“Ваҳоланки, у сочнинг прическаси бесоқолбозлар қўядиган Голландиядаги прическа. Агар бошида, ўртасида соч қолиб аёлларникига ўхшаб турмакланмаган бўлса, ўралмаган бўлса, у эркаги бўлади. Агар эркак киши бўлса, сочини турмаклаб олса у аёл ҳисобланади. Падарингга лаънат.”\n“Давлат идорасида ишлаб туриб Жума намози, ҳайит намозига борганлар терговга жалб қилиниб, жиноий жавобгарликка тортилган. Ҳозир бизнинг вилоятимизда 198 та масжид фаолият юритаётган бўлса, унда Фарғона вилоятида бор йўғи 6 та масжид фаолият юритган. Бу нима – тўқликка шўхликми?”, дейди у.\n“Нимага индамайди олиму уламоларимиз? Гапирса ўлиб қоладими? Бувайдани имоми гапирса ўлиб қоладими? Битта нарсани эсдан чиқарманглар. Мамлакатимиз конституциявий, демократик давлат. Бизнинг мамлакатимизда дин давлатдан ажратилган. Дунёвий давлат”.\n“Дунёвий давлат бўлиш жуда қийин. Дунёвий давлат дегани ҳамма тенг ҳуқуқли дегани. Лекин буни бузиб кўрсатиш ҳозир жиноий жавобгарликка тортилади”, – дейди Ғаниев.\n“Болаларни жиннига айлантиряпти”, дейди у ҳужралар тўғрисида гапираркан.\n“Яна баъзи бир ҳолатларда масжидларда ҳокимият, ҳуқуқ тартибот идоралари томонидан ҳозирги кунда мувофиқлаштириш бўйича олиб борилаётган ишларга беписанд қараб, ҳокимият вакилларини обрўсизлантириш масалаларига эътибор берилган”.\n“Учкўприк туманидаги Хўжа Муҳаммад Вале масжиди, Олтиариқ туманидаги Шоҳи Толиб масжиди шу туман ҳокимлари шу масжидларнинг имоми, ноиби, мутаваллиси, балосими баддари ҳаммасини ҳайдавор” дейди у.\n“Диний вазиятни соғломлаштириш бўйича маҳаллий ҳокимият идоралари олиб бораётган тадбирларни обрўсизлантириб, ушбу йўналишда фаолият юритаётган мансабдор шахслар устидан ноқонуний аризалар ташкил этиш билан шуғулланган”, дейди Ғаниев.\n“Имомларимиз Яратган томонидан берилган йўлларни моддий манфаатдорликда фойдаланишяпти. Хусусан, ноқонуний шаръий никоҳ ўқиш ҳолатлари кузатилётгани бор ҳақиқат”.\n“Ҳозир Нуқроннинг ҳам ўша имомини олиб бориб қамайсан, Фарғона тумани Дамкўлнинг имомини ҳам олиб бориб қамайсан эй, иккала ҳоким. Ўзинг бориб қаматасан ҳозир. Эшитдингми эй гапимни Фарғона туман ҳокими?”, дейди Шуҳрат Ғаниев.\n“Агар бирорта мактабда, бирорта шифохонада, давлат идораларида у ким бўлишидан қатъий назар. Халқаро ташкилотларда, ишлаб чиқариш жойларида ноқонуний намозхона ташкил қилиб берсаларинг жиноий жавобгарликка тортиласизлар. Ё мумкинми у қонунда прокурор?”, дея прокурордан сўраган у.\n“Бу дегани Ғаниев атеист бўлиб кетибди, у бўп кетибди деган гап эмас. Катта холангни кўрасан ҳамманг. 90 йилларни бир эслаб кўрсин. Ҳокимиятда ишлаган одамлар қолмасдан қочиб кетган”, дейди у.\n“Қайси шаҳар ё туманда, агар давлат ташкилоти раҳбарлари, уларнинг ходимлари қонун бузадиган бўлса. Масалан, Фарғона нефтни қайта ишлаш заводида агар битта ноқонуний соқол қўйган одамни топсанг Фарғона нефтни қайта ишлаш корхонаси раҳбари ва ўша касаба уюшмаси раҳбари иккаласи жиноий жавобгарликка тортилади. Фарғона шаҳар ҳокими эшитяпсизми? Агар хулоса қилинмайдиган бўлса яхшиликка олиб келинмайди”, дейди у.\nУндан вилоят ҳокимига ушбу кўрсатма юқоридан – Президентдан тушгани ёки ўзининг ташаббусими деган савол берилганда, Би-би-си манбаси вилоят ҳокимининг ўз ташаббуси , деб тушунишини айтди.


ЭЛЕКТРОТЕХНИКАГА ОИД 2 ИСТИҚБОЛЛИ ЛОЙИҲА АМАЛГА ОШИРИЛАДИ\nИқтисодиёт 07.06.2019 176\nЯқин вақт ичида вилоятимизда янги юқори технологик маҳсулот - чиллер (марказлаштирилган иситиш ва совутиш тизими) ишлаб чиқариш ўзлаштирилади. Янги барпо этилажак қувват истеъмол бозорини йилига 100 дона тайёр маҳсулот билан мунтазам таъминлаш имкониятига эга бўлади.\nИстиқболли лойиҳани амалга ошириш учун жами 5 миллион АҚШ доллари миқдорида маблағ сарфланади. Шунинг тенг ярми тўғридан-тўғри хорижий инвестициялар экани аҳамиятли. Қувват тўла ишга тушса, 100 нафар киши доимий иш ўрни билан таъминланади. "Century-JV" қўшма корхонаси томонидан амалга оширилиши белгиланган ушбу ташаббус ҳудудда электротехника саноатини янада ривожлантиришга шароит ҳозирлайди.\nМазкур истиқболли лойиҳа давлат раҳбарининг жорий йил 30 майдаги тегишли қарори билан тасдиқланган, 2019-2021 йилларга мўлжалланган рўйхатдан жой олган. Бу ҳужжатга мувофиқ, мамлакатимизда электротехника саноатини янги босқичга кўтариш, тармоқнинг инвестициявий ва экспорт салоҳиятини ошириш бўйича чоралар кўрилади.\nҚайд этиш жоиз, тегишли рўйхатга Қашқадарё бўйича яна битта лойиҳа киритилган. Унга кўра, 2019 йил декабрида ҳудудда трансформаторлар учун қути ишлаб чиқариш ташкил этилиши лозим. Лойиҳа ташаббускори - "Транс энерго таъмир" масъулияти чекланган жамияти янги қувватни ишга туширишга 36 минг АҚШ доллари эквивалентида сармоя йўналтиради. Шу мақсадда тижорат банкидан 6 минг доллар кредит олиниши режа қилинган, қолгани тадбиркорнинг ўз маблағидир. Корхона йилига 700 дона маҳсулот тайёрлай олади ва 7 нафар кишини иш билан банд этади.\nПрезидент қарорида 2019-2020 йилларда электротехника саноатини жадал ривожланитириш бўйича "йўл харитаси", яқин 3 йил давомида тармоқда маҳаллийлаштириш ва ишлаб чиқаришни кенгайтириш тавсия этиладиган маҳсулот турлари рўйхати ҳам келтирилган.\nБу каби чора-тадбирлар тармоққа кўпроқ инвестиция олиб кириш, маҳаллий хомашёни чуқур қайта ишлашни ташкил этишга ҳам қаратилган. Шу орқали аҳоли ва иқтисодиёт соҳаларининг харидоргир ва рақобатбардош электротехника маҳсулотларига бўлган юқори талабини ички имконият ҳисобидан самарали қондириш, импорт ўрнини босувчи товарлар салмоғини кўпайтиришга эришилади.


Дилфуза Исмоилова устози Юлдуз Усмонова билан ораларига тушган совуқчилик сабабини айтди - Zamin.uz\nФото: Instagram / @dilfuza_ismailova\nЎзбекистон халқ артисти Юлдуз Усмонова ва хонанда Дилфуза Исмоилова бир пайтлар бир-бирини қаттиқ ҳурмат қилган, яқин дугоналар, устоз-шогирд эди. Аммо ҳозирги пайтда уларнинг ўртасига совуқчилик тушган. Дилфуза Исмоилова «Машҳурлар» кўрсатувига берган интервьюсида ушбу совуқчиликнинг сабабини изоҳлади.\n«Ҳозир Юлдуз опам билан муносабатимиз яхши эмас. Салом-алигимиз бор, лекин дардлашмаймиз. Юлдуз опамнинг шундай характери борки, ишонувчан. Мен уларга айтардим, ҳеч қачон бировнинг гапига ишонманг, деб. Одам кўзи билан кўриши, қулоғи билан эшитиши керак. Мен, масалан, биров менга бировни гапириб келса, ишонмайман. У одамни ҳурмат ҳам қилмайман, бор, дейман. Инсон ўзига, ақлига, қулоғига, кўзига ишонганидан кейин гапириши керак.\nУ унақа дебди, бу бунақа дебди, деган гапларга ишониб қоладиган одатлари бор эди. Унақа бўлиши керак эмас. Юлдуз опа жуда ишонувчан, шунинг учун уларга ишонманг ҳеч кимга, дегим келади. Инсоннинг ичини билиш жуда қийин. Тоза дўст топиш жуда қийин. Олдиларига ким қанақа ниятда келади, Худо билади. Бизга ҳамманинг ҳаваси келарди. Гадонинг душмани гадо бўлади. Мен ҳақимда санъаткорлар уларга нима деяётганини ўз қулоғим билан эшитганман», — дейди Дилфуза Исмоилова.\nДилфуза Исмоилова кун келиб, устози билан муносабатлари яна аввалгидек бўлишига ишонишини ҳам айтиб ўтди.\n«Вақти келади, ҳали яна дардлашиб ўтирамиз. Ўшанда уларга айтадиган гапларим бор. Мен уларга фақат яхшилик тилайман. Чунки бундай инсонлар бошқа туғилиши қийин», — дейди хонанда. “Замин” янгиликларини “Facebook”да кузатиб боринг\nЯнгиликлар » Маданият » Дилфуза Исмоилова устози Юлдуз Усмонова билан ораларига тушган совуқчилик сабабини айтди


Банкда пул тақчиллашди\nГлобал бўҳрондан кучли зарба еган Россиядаги ўзбек мардикорлари Ўзбекистонга юбораëтган нақд пул чўғи пасайгани сайин¸ мамлакатдаги иқтисодий муаммолар ҳам кескинлаша бошлади.\nКузатувчилар фикрича¸ корхона ва ташкилотларда иш ҳақининг ўз вақтида берилмаётгани молиявий инқирознинг Ўзбекистон иқтисодиётига кўрсата бошлаган таъсири аломатидир.\nNormal 0 Ўтган бир неча ой давомида "Ўзқишлоқмаш-холдинг", "Малика", "Совпластитал" ҳиссадорлик жамиятларида, "Мотор заводи"да ўтказилган текширишлар натижасида, бу корхоналар ишчи ва хизматчиларига ойлик маошлар ўз вақтида берилмагани аниқланди.\nБу маълумотни Тошкент шаҳар адлия бошқармасидан олдик.\nТошкент шаҳар адлия бошқармаси инсон ҳуқуқлари ҳимояси бўлими бошлиғи Алишер Пирматовнинг айтишича, тилга олинган корхоналар ишчи-хизматчиларига иш ҳақлари тўла ундириб берилди.\nЖаноб Пирматов тилга олган корхоналардан бири -"Совпластитал" ҳиссадорлик жамияти.\nБу корхона вакили Озодликнинг саволларига жавоб берар экан, бизни ҳеч ким текширгани йўқ, маошларни ҳам ўз вақтида олаяпмиз, деди.\nКорхона бош директори Александр Мелкумовнинг котибаси, деб тахмин қилганимиз¸ ўзини таништирмаган бу аёл¸ балки ўтказилган текширувдан бехабар қолгандир.\nЧунки Тошкент шаҳар адлия бошқармасининг инсон ҳуқуқлари ҳимояси бўлими "Совпластитал"да текширув ўтказиб, 519 ишчи-хизматчининг ўз вақтида тўланмаган 88 575 316 сўмлик маошини ундириб берди.\nБу ҳақда хабар берган бўлим бошлиғи Алишер Пирматовнинг Озодликка айтишича, 2008 йили белгиланган режа асосида Тошкент шаҳрида жойлашган корхона ва ташкилотларда иш ҳақининг ўз вақтида тўланиши юзасидан текширув ўтказилган.\n- Жумладан “Ўзбекқишлоқмашхолдинг” акционерлик жамияти¸ “Мотор заводи”¸ “Малика” очиқ акциядорлик жамияти ва “Совпластитал” очиқ акциядорлик жамияти ишчи-хизматчиларига ойлик маошлари бўйича қарздорлик борлиги аниқланди¸ дейди Алишер Пирматов.\nТошкент шаҳар адлия бошқармаси маошларни ишчи-хизматчиларга ундириб беришга ҳам эришди, дейди Алишер Пирматов.\n- “Малика” очиқ акциядорлик жамиятидан 15 нафар ишчилар фойдасига 1 миллион 337 минг184 сўм¸ “Ўзбекқишлоқмашхолдинг” акционерлик жамиятидан 353 нафар ишчи-хизматчиларига 77 миллион 917 минг сўм¸ “Мотор заводи” нинг 75 нафар ишчи-хизматчиларига 25 миллион 400 минг сўм миқдорида ойлик маошлари ундириб берилди¸ деб маълумот берди Тошкент шаҳар адлия бошқармаси масъул ходими Алишер Пирматов.\n"Совпластитал" бўйича рақамларни бояроқ келтирган эдик.\nАдлия бошқармаси вакилидан тилга олинган корхоналар раҳбарлари иш ҳақини вақтида тўламаганлигини нима деб изоҳлади, деб сўрадик.\nАлишер Пирматов: Уларнинг ҳаммаси тушунтириш хати олганимизда объëм йўқ деган. Улар маҳсулотларини вилоятларга тарқатади. Вилоятлар билан шартнома тузган. Вилоятлар эса вақтида пулини бермаган.\nОзодлик: Маҳсулотини сота олмаяпти¸ шунақами?\nАлишер Пирматов: Ҳа¸ сота олмаяпти. Юқорида келтирилганларнинг ҳаммасида шу масала. Сотса ҳам пулини харидордан вақтида ололмаяпти.\nХўш, "Малика", "Совпластитал" каби Ўзбекистондан ташқарида ҳам таниқли бўлган корхоналар 90-йиллардаги касалликка яна чалиндими? Агар шундай бўлса, бунинг сабаби нимада?\nШу ва бошқа саволларни тошкентлик таҳлилчи Комрон Алиевга бердик. У кишининг айтишича, кейинги йилларда аҳвол бироз ўнгланиб қолган эди.\n- Охирги йилларда ташкилотларнинг маошларини пул билан таъминлаш масалалари яхши йўлга қўйилган эди. Ҳатто банкларнинг чиқим кассаларининг олдига “Агарда сиз вақтида ўз пулингизни ола олмаëтган бўлсангиз¸ фалонча ишонч телефонларига¸ Марказий Банкка телефон қилинг” деган эълонлар қаторлаштирилиб осиб қўйилган эди. Ҳозирги пайтда бу эълонларнинг ҳаммаси олиб ташланган¸ дейди Комрон Алиев.\nЧунки, деб давом этади, Комрон Алиев, кейинги пайтларда банклар нақд пул тақчиллигига дуч кела бошлади.\nХўш, нима учун нақд пул тақчиллиги юзага келди? Таҳлилчининг айтишича, аҳолининг харид қуввати пасайиб кетди.\nКомрон Алиев: Натижада биринчи навбатда нақд пул билан муомала қиладиган ташкилотлар¸ масалан¸ бозорлар ва уларнинг ҳудудларидаги озиқ-овқат дўконларида касса планлари бажарилмасдан қолаяпти. Мана шунинг натижасида банкларда нақд пул нуқтаи назаридан катта пул камомади юзага келаяпти.\nКомрон Алиев: Бунинг сабаби халқаро бўҳрон.\nОзодлик: Бу жуда жўн сабаб эмасми?\nКомрон Алиев: Йўқ¸ унақа эмас. Буни конкрет фактлар асосида кўрсатиш мумкин. Ўзбекистон ўзининг муомалага чиқарган пулларидан ташқари республикага йилига энг камида 1 миллиард доллар атрофида¸ буни расмий равишда тан олинган рақам деб айтишимиз мумкин¸ четдан қўшимча пул келарди. Агар 1 АҚШ долларини 1500 сўм дейдиган бўлсак¸ демак нақд 1¸5 триллион сўм тўғрисида гап кетаяпти.\nКомрон Алиевнинг айтишича, кейинги ойларда ўша – ташқаридан келаётган улкан пул массаси ҳажми кескин камайиб кетди.\n- Ҳозир Москвадаги Қозон вокзалини оладиган бўлсак¸ у ерда минглаб ўзбекистонлик ва ўрта осиëлик гастарбайтерлар уйга қайтиш учун билет ола олмасдан ëтишибди.\nРоссия ҳукумати буларнинг кўпчилигини қайтариб чиқараяпти. Қолганларининг эса маошларини камайтираяпти. Натижада Ўзбекистон бозорини қизитиб турган қўшимча пул маблағи тўхтаб қолди ва халқнинг харид қуввати тушиб кетди¸ дейди Комрон Алиев.\nТаҳлилчи айтаётган гаплар шу кун воқеълигига мос келадиган, мантиққа ётадиган изоҳдай.\nЛекин, "Ўзқишлоқмашхолдинг"у "Малика", "Совпластитал"у "Мотор заводи" адлия бошқармаси мажбур қилганидан сўнг иш ҳақларини тўлаб беришга пул топибдику?! Демак, бор эканку, пул?!\nЎз вақтида тўлаб қўйса бўлмасмиди?


hidoyat.uz – “Мовароуннаҳр” нашриётининг сайти - Бир савол сўрасам... (2012-2-г)\nБир савол сўрасам... (2012-2-г)\nСавол: Одам қийинчилик ва азобдан қутилиш мақсадида ўзига қасд қилиши мумкинми?\nЖавоб:Киши ўзига ё бошқага зарар беришини динимиз ҳаром қилган. Аллоҳ таоло бундай амр этган: "Ўз қўлларингиз билан ўзларингизни ҳалокатга ташламанглар!" (Бақара, 195).\nПайғамбаримиз (соллаллоҳу алайҳи ва саллам): "Ўзига ҳам, ўзгага ҳам зарар бериш йўқдир", деганлар.\nЧунки, ўзига қасд қилиш илоҳий неъматдан, ҳаётдан воз кечишдир.\nБаъзилар ҳаётдаги қийинчиликлар сабабли ўзларини ҳалок этиб, гўё шу билан азоблардан биратўла қутиламиз, деб ўйлашади. Бу ўйлари хатодир. Ҳадиси шарифда: "Ким ўзини бирор нарса билан ўлдирса, жаҳаннам оловида ўша нарса билан абадий азобланади", дейилган.\nАллоҳ таоло бандаларни турли мусибат ва қийинчиликлар билан ҳам имтиҳон қилади. Бошига ташвиш тушган одам Аллоҳдан ёрдам сўраб, бу ташвишдан қутилиш учун ҳаракат қилса ва сабрли бўлса, эвазига унга кўп яхшиликлар берилади.\n"Қуръон оятларининг барчаси Аллоҳнинг каломи бўлганидан фазилатда ва улуғликда тенгдир. Аммо баъзи оятларида ҳам зикр фазилати, ҳам зикр қилинганнинг фазилати бор. Бунга мисол, Курси оятидир. Унда Аллоҳнинг улуғлиги, буюклиги ва сифатлари зикр қилинган. Яъни, бу оятда икки фазилат тўпланган - зикр фазилати ва зикр қилинганнинг фазилати" (Фиқҳул Акбар). Ҳадисларда Каҳф сурасини ўқиб юрган киши учун қиёматда нур бўлиши, дунёда кичик гуноҳларининг кечирилиши, дажжол фитнасидан омонда бўлиши каби фазилатлар баён қилинган. Вақт топилса, шу сурани жума ё бошқа кунлари ўқиган киши ана шундай фазилатга сазовар бўлади.\nЖавоб: Пайғамбаримиз (алайҳиссалом): "Агар намозхон кимга муножот қилаётганини билганида эди, юзини у ёқ-бу ёққа бурмасди" деганлар. Намозда тўнини ўйнаш, бирор аъзосини қимирлатиш, узрсиз сийпаш, ён-атрофларга қараш макруҳдир. Намозда ортиқча ҳаракатдан ўзини тийиш керак.\nАгар намоз ичида икки қўл билан бажариладиган ишларни қилса, шунингдек, бир рукнда бир ишни - масалан, юз силашни уч бор такрорласа, намози бузилади.


Полша президенти шанба куни дафн қилинади\nПолша матбуоти тарқатган хабарга кўра, 10 апрел куни Смоленск яқинидаги авиаҳалокат қурбони бўлган президент Леҳ Качинский шанба куни дафн қилинади.\nРоссиянинг Смоленск вилоятида рўй берган авиаҳалокатда президент Леҳ Качинскийдан ташқари жами 96 шахс, жумладан президентнинг турмуш ўртоғи, Полша ҳукуматининг юқори мартабали расмийлари ва ҳарбий қўмондонлар нобуд бўлдилар.\nҲалокат муносабати билан Полшада бир ҳафталик мотам эълон қилинди. Полша Ташқи ишлар вазири Радослав Сикорский шанба куни ўтказиладиган дафн маросимида Россия президенти Дмитрий Медведевнинг ҳам иштирок этишини маълум қилди.\nЛеҳ Качинский жасади якшанба куни махсус самолёт билан Москвадан Варшавага келтирилди.\nАйни пайтда россиялик терговчилар шанба кунги авиаҳалокатга экипаж аъзоларининг хатоси сабаб бўлганини тахмин қилмоқдалар.


Яккабоғда ҳаммани югуртираётган “амма”нинг ҳаракатлари қонунийми? - EFFECT.UZ\nЯккабоғда ҳаммани югуртираётган “амма”нинг ҳаракатлари қонунийми?\n. 19:21 | 02.05.2021\nҚашқадарё вилояти Яккабоғ тумани “Жамбул” маҳалласида истиқомат қилувчи Нормуродовлар оиласидан уй-жой масаласи бўйича муаммолари борлиги туфайли Effect.uz ахборот агентлигига мурожаат келиб тушди.\n“2007 йил бувим вафот этгунича, ҳаммамиз бир ховлида яшар эдик. Солиқларни ҳам дадам тўларди.\n2017 йилда аммам М.Нормуродова уй-жойлар менга тегишли деб айтган гапларидан сўнг, кадастрга мурожаат қилдик.\nКадастр бизга иккита ҳужжат чиқариб берди. Кейин аммам биздан пул талаб қила бошлади.\nХўп, сизга пул берамиз аммо туман ҳокимининг қарори чиқсин дедик.\nШундан сўнг аммамга бу гаплар ёқмади шекилли, жавоб тариқасида пулни берсаларинг беринглар, бўлмаса, кадастр ва бошқа ҳужжатлар, умуман ҳаммасини тўхтатиб ташлайман деди.\nБиз аммамнинг шартларига рози бўлиб 40 миллион сўмни қўлига туутқазганмиз.\nГувоҳлар, расмлар, далиллар ҳам бор. Лекин аммам кадастр ҳужжатларини ҳам бекор қилдириб ташлади, пуллар ҳам йўқ.\nКамига, уйни бўшатиб қўйишимиз кераклигини айтмоқда!” – деди мурожаатчи Толқораев Муҳриддин.\n“Бу иш бўйича ўгранишларим бўйича қуйидагилар аён бўлдики, Яккабоғ туманидаги “Жамбул” маҳалласи раиси томонидан ҳадя шартномаси соҳта маълумотлар асосида расмийлаштирилган.\nБиз бу бўйича тергов органига ҳуқуқий баҳо беришларини сўраб мурожаат этган эдик.\nУлар ҳам бу масалани кўриб чиқиб, мурожаат қилишга ҳаққимиз борлигини айтиб, тегишли ҳуқуқий тавсиялар беришди.\nМаҳалла раиси соҳта маълумотнома берган ҳам дейлик аммо ундан усталик билан фойдаланган М.Нормуродованинг хатти-ҳаракатларига нима учун ҳуқуқий баҳо берилмаётганлиги қизиқ эмасми?” – дейди жабрланувчиларнинг адвокати.\nУшбу ҳолатга тегишли ташкилотлар расмий муносабат билдиришини кутиб қоламиз!\n«Йўқолсин бунақа эркаклар!» – Расул Кушербаев;\n"Англия классико"си чемпионлик масаласини хал қиладими?\nОтабек Умаров 37 ёшни қаршилади. Унинг авариядан кейинги илк оилавий сурати оммага кўрсатилди\nПрезидент бемор қизнинг орзусини рўёбга чиқарди\n81 ёшли отахонга жиноят иши қўзғатилди\nЎз талабаси билан мунтазам жинсий алоқaда бўлиб келган ўқитувчи жазоланиши мумкин


Бухоро сипоҳи Самарқандга кирмасдан азимат жиловини Бухоро томон бурдилар. Эртаси самарқандликлар ўруслар билан сулҳ туздилар. Ўруслар амир Темур пойтахти саналмиш Самарканд шаҳрини тасарруф қилдилар. Жавзо ойининг ўртасигача улар Ургут шаҳри ва Челак қалъасини ҳам истило қилдилар. Бир неча аскарларини Кауфман бир жинирол етакчилигида Каттақўрғон тасарруфи учун юборди. Учинчи куни ўруслар Самарқанддан 8 фарсах келадиган Каттақўрғонга етиб келдилар. Шу ернинг ҳокими Яъқуббек шаҳарни ташлаб қочди. Ўруслар Каттақўрғонни жангсиз эгаллаб олдилар. Кауфман ҳам шу заҳоти Каттақўрғонға етиб келди. (У) Самарқандга қайтиб, бир неча гуруҳ аскарни икки фарсах келадиган Қоратепа қалъасига юборди. Шаҳрисабз сардори бир неча минг пиёда ва суворий қўшини билан келиб, ўруслар билан жанг қилиб, қайтиб кетди. Ўруслар Самарқандга қайтдилар.\nШу жангда шаҳрисабзликлардан кўп киши талафот кўрди. Самарқандлик Мирзо сўзига қараганда 50 киши ҳалок бўлган экан. Қуёш жавзо ойининг охирида эдики, Бухоро сипоҳи Зирабулоқ мавзеида жамъ бўлуб, Каттақўрғон қалъасини забт қилишга жазм этдилар. Бу хабар Кауфманға етиб борди. (У) Самарқанддан бир неча гуруҳ сара аскарлари ва тўпу тўфанглари билан Бухоро сипоҳига қарши курашмоқ учун Каттақўрғонга, ундан Зирабулоққа келди. Бухороликлар Зирабулоқ мавзеида Бухоро иулига қўшилиб кетган қир тепасида сафланган эдилар. Ўрус аскарларини Кауфман икки қисмга бўлиб, ўнг ва чапдан ҳамла қилишди. Бухороликлар жанг кўрган аскарларнинг тупу тўфанглари оташиға тоб бермасдан орқага қайтдилар.\nШу муҳорабада ҳозир бўлган кишиларнинг айтишича, бухоролик пиёда ва суворийлардан минг кишидан кўпроғи нобуд бўлиб, ўрусларнинг талафоти икки юз кишигинага етар экан, холос. Кауфман Зирабулоқда бухороликлар билан урушаётган вақтда минг, хитой-қипчоқ ва Шаҳрисабз кенагасларининг қабила сардорлари иттифоқ бўлиб, кўп сипоҳ ила Самарқандга келиб, бу шаҳарни фатҳ этмоқчи бўлдилар. (Улар) Саройнинг атрофида ички қалъани тўрт томондан босиб олиб, унинг икки дарвозаси Самарканд ва Бухоро дарвозасига ҳужум қйлиб, мардлик билан саъйи балиғ курсатдилар. Ўрусларнинг аҳволи жуда танг бўлди. Қабилалар иттифоқи агар яна икки-уч кун иттифоқ ва ижтимоъ ила муҳосарага сабот кўрсатганда эди, ғолиб келиб, Самарқандни ўруслардан озод қилган бўлардилар. Аммо мовароуннаҳрлик бадбахтларнинг шунча саъйу ҳаракатлари ва меҳнату машаққатлари натижасиз анжом топди. Бухоро сипоҳининг Зирабулоқда мағлуб бўлганларини эшитиб, биринчи бўлуб Шаҳрисабз кенагаслари, кейин эса бошқа тоифалар сабот ва жалодат қадамларини тортиб олиб, муҳосарадан юз ўгуриб, Ҳар томонга паришон бўлиб, парокандаликка берилдилар. Шунинг учун айтганларким, байт (мазмуни):\nПароканда лашкардан ҳеч фойда йўқ,\nУларнинг юз мингидан икки юз жанговар йигит яхшироқ.\nҚолган лашкар беш кун муҳораба ва муҳосара ихтиёр этиб, Кауфман Самарқанддаги ўруслар мададига келаётир деган хабар маълум бўлгандан кейингина қамалини тўхтатиб, ўз ватанларига қайтдилар. Воқеаларга шоҳид бўлган самарқандликларнинг сўзларига қараганда, ўзбекларнинг бирлашган қўшинлари кўп жасорат кўрсатиб, ўруслардан 270 кишини ўлдирган эканлар.\nМилодий 1867 йили саратон ойининг ўрталарида зафар кўрмаган амир Музаффар ва Туркистон сипоҳсолари Кауфман ўрталарида сулҳ тузилди. Бухоро амири Жиззах, Самарканд, Каттақўрғон ва уларга тааллуқли бўлган ерларни ҳамда ўруслар истило қилган мавзеларни Русияга берди. Бунга қўшимча катта маблағ товон тўлашни ўз бўйнига олди. Бухоро мамлакатида уларнинг сиёсий идораси таъсис топди. Шу вақтда, қуёш далв буржининг охирига етган эди. Бухоро амирининг сулҳидан 6 ой илгари Фарғона хони Саид Муҳаммад Худоёрхон ва Туркистон сипоҳсолари Кауфман ўрталарида ҳам сулҳ битими бўлган эди ва адовату хусумат ўрнини амният эгаллади, мамлакат рифоҳияти эса тижоратга айланди. Қон тўкилиши ва мулку маданият харобалигига сабаб булган жангу жадаллар йўқ бўлди. Шу воқеалар юз бераётган бир пайтда Қарши волийси Абдулмалик тўра Бухоро хони амир Музаффарнинг катта ўғли Шаҳрисабз кенагасларининг улуғлари ва Содиқ тўра бинни Кенасари тўра Аблай Султон юртдошлари ила Бухоро амирлиги ва салтанатига даъво қилди. У ўз отаси амир Музаффарга қарши ҳамлага ўтиб, жанговар сипоҳни йиғди. Бухородан амир Музаффар сипоҳ ва сарбозлар ила ўғлининг ҳужумини дафъ этмоқ учун Қарши томон отланди. Қарши чўлларида Абдулмалик билан жанг бўлди ва Абдулмалик тўранинг сипоҳи пароканда бўлди. Абдулмалик Шаҳрисабзга қочди. Ўз ўғлини таъқиб қилиб, отаси Шаҳрисабз қалъаларидан бўлган Чироқчини қуршаб олди. Шаҳрисабз волийсидан ўз ўғлини талаб қилди, Бу иш охирига етмасдан туриб, бошқа жойда қўзғолон кўтарилди. Абдулмалик тўра фармонига биноан Нурота ва Карманани Содиқ тўра олгани хабари амир Музаффар қулоғига етди. Бу фитна ва ихтилол сабабига кўра (амир) Чироқчидан орқаға қайтиб, бу даҳшатли ҳодисаларни бартараф қилмоқ учун Самарканд волийси жинирол (Абрамов Ш. В.)дан ёрдам сўради. Ўрусия учун Бухоро амирини қўллаш хайрли иш деб, жинирол амир илтимосини қабул айлаб, бир неча гуруҳ аскар билан Жом сарҳадиға келди. Шаҳрисабз волийси ўрусларнинг келишларини эшитиб. «Ўрусия Шаҳрисабзни ҳам олар экан» деб Чироқчидан Шаҳрисабзға қайтди. Абдулмалик тўра ҳам Қаршига келди. Бухоро амири бу аҳволдан фойдаланиб, Содиқ тўра фитнасини бостиришга ҳаракат қилди, унга шикаст етказиб, фасод ва шўру ғавғоларга озгина бўлса-да таскин берди. Амир Бухорога қайтди.\nҚаршида турган Абдулмалик тўра пароканда бўлған сипоҳни йиғиб яна қўзғолон кўтариб, ихтилофни бошлади. Бухоро амири иккинчи марта Самарканд жиниролидан ёрдам сўради. Самарканд жинироли Жомдан бир неча гуруҳ қўшин ва бир неча тўп ила Қаршиға борди. Қуёш ақрабнинг 20—21-даражасида эди, ўруслар қаршида Абдулмалик билан тўқнашиб, унга зарба бердилар. Абдулмалик тўра Қаршидан қочди ва унинг сипоҳи мағлуб бўлди. Ақраб ойининг охирларида ўрус жинироли Қаршини амир маъмурларига топшириб, Самарқандга қайтди. Шу ҳодисалардан кейин Шарҳрисабз ҳокими, кенагас тоифасининг раислари, Киштут ва Фароб фуқаросини ўрусларға қарши қайрадилар. Киштут, Фароб ва Моғиён раислари ўрусларға қарши чиқдилар. Уларга ёрдам деб Ҳайдар хожа деган кишини бир неча шаҳрисабзлик гуруҳлар билан юбордилар. Ҳайдар хожа Самарқанд чегарасида юрган ўрус суворийларига ҳамла қилиб, улардан бир қанчасини ўлдириб, баъзиларини ярадор қилди. Бундан Самарканд волийси жиниролнинг жаҳли чиқиб, Туркистон сипоҳсолари Кауфманга бу аҳволни маълум қилди. Туркистон сипоҳсолари буйруқ бердиким, Шаҳрисабз юришини махфий равишда режалаштириб, вилоятни макр билан ишғол қилиб, Бухоро амирига берсин. Самарқанд жинироли сафар анжомларини муҳайё айлаб, амир Музаффарни бу ишидан бохабар этиб, ўз аскарларини икки дастага ажратди. Сунбула ойининг еттисида биринчи фавж Жомга йўл олди. Фавжи соний икки кундан кейин Қоратепа довонидан ўтиб, Китоб қалъасининг олдида биринчи қисм билан бирлашди. Улар қалъага яқин бўлган Ўрус қишлоқ деган жойга тушдилар. Сунбуланинг 13-кунида ўруслар аскар ва тўпларини ҳар нуқтага жойлаштириб, қалъани олиш билан машғул бўлдилар. Шаҳар ва қалъага алоҳида-алоҳида ҳамла қилиб, тўпга тутишни бошладилар. Кечаси эса ўрусларнинг бир неча гуруҳи қалъага юриш қилиб, хандаққа яқин келдилар. Қалъадагилар бундан огоҳ бўлиб, ўрусларни ўққа тутиб, мудофаага ўтдилар. Ўрусларнинг яна бир гуруҳи посбонсиз қолғон жойдан деворға нарвонлар қўйиб, қалъага кирдилар. Қолган4лари эса деворнинг қулаган жойларидан шаҳарга бостириб кирдилар. Ўрус суворийла4ри ҳам Работак дарвозасини 4йиқитиб, тўрт томондан шаҳарга кирдилар. Қалъа аҳолиси узларини ғам-андуҳ денгизида кўриб, турли йўллар билан уруша-уруша чекиндилар. Ўруслар йўлларида учраган уй-жойларни, кишиларнинг тўплаб қўйган ем-хашакларини, заҳира қилиб қўйган ўтунларини ёндириб, унинг ёруғлигида олдинга қараб интилдилар. Шундаи қилиб, тонггача ўруслар шаҳарни буткул забт этиб, ўз тасарруфига олдилар. Шу урушда шаҳрисабзликлардан 500 дан кўпроқ киши шаҳид бўлиб, кўп одам захмдор бўлди. Жангда қатнашган мўътабар кишиларнинг сўзларига қараганда ўруслардан 150 кишига яқин одам талафотга учрабди. Аммо 30 та чўян тўп, бир неча пилта милтиқ ва бошқа нарсалардан жуда кўп заҳира ўруслар қўлига ўтибди.\nСунбула ойининг ўрталарида Самарканд жинироли (Шаҳрисабз) шаҳрига кириб, шаҳар аъёну ашрофини жамъ этиб, Шаҳрисабз Бухоро аморатига таалуқли эканини эълон қилиб аҳолини тинчитди, кейин Китобга келди. Шу ерда амир Музаффар Шаҳрисабзга юборган янги маъмур ва зобитлар билан мулоқот қилиб, вилоятни Бухоро амирининг мутасаддиларига топшириб, Самарқандга қараб жўнади. Шу аснода у эшитдики, Шаҳрисабз волийси Бобобек парвоначи Ҳакимбий ўғли ва унинг ноиби Қаландар эшик оғосининг ўғли Жўрабек додхоҳ Моғиён қасабасида 3 мингга яқин лашкар тўплаб кутиб турибди ва агарда рус аскарлари Шаҳрисабзни бухороликларга бериб қайтсалар, бухороликларни Шаҳрисабздан ҳайдаб, яна вилоятни ўз қўлларига олармишлар. Шунинг учун жинирол Китобдан Фаробга келди. Шаҳрисабз волийсини сипоҳи ила топмасдан Фароб аҳолисиға шундай эълон қилдиким, шу кундан бошлаб сизнинг қасабаларингиз Самарқанд музофотининг ҳайъатига тегишлидир ва сизлар рус тобелигига киргансизлар. Яна бир маъмурни бир фавж ила Моғиёнга юборди ва юқорида айтган мазмундаги хабарни у ернинг аҳолисига ҳам эълон қилди Шу ишлардан сунг Самарканд жинироли ўз аскарлари билан Самарқандга қайтиб кетди. Шаҳрисабз волийси Бобобек ўз акалари ва ноиби Жўрабек додҳоҳ ҳамда хизматкорлари билан анча муддат сарсону саргардон бўлиб, Фарғона чегарисига яқинлашди. Буни Худоёрхонга маълум қилдилар. Жаноби Худоёрхон ўз амирлари билан машварат қилди. Хоннинг акаси Султон Муродбек, умаро ва вузаронинг аксарияти бирлашиб дедиларки: Агарда биз Шаҳрисабз волийсини Фарғона .саройида қабул қилсак Бухоро амири Урусияни бизга қарши қайрайди ва ўруслар биздан волии (Бобобек)ни талаб қиладилар. Агар уни ўрусларга берсак, шарманда бўламиз, агар ўрусларнинг хоҳишини рад қилсак, бу билан аҳду паймонини бузиб, уларга баҳона ва сабаб топиб берган бўламиз. Бунинг чораси шуки, Шаҳрисабз волийсига сафар зарурияти ва лузимотини тахтлаб, аввал уни меҳмон қилиб, кейин Кошғарга жўнатсак. Бу савобли фикр қабул бўлди. Саройнинг бир ишончли мулозамини узру маъни ила зиефат ва меҳмондорчиликка даъват қилиш учун Бобобек олдига юбордилар.\nМазкур маъмур Шаҳрисабз волийсининг олдига келиб аҳволни тушунтирди ва ҳамма нақдини бериб айтдики, «Фарғона ҳокими сиздан узр сўраб ўз мулкида бир неча кун меҳмон бўлишингизни хоҳлайди ва кейинроқ Кошғарга борсангиз, сизни чегарагача кузатиб қўймоқни зиммамизга оламиз». Шаҳрисабз волийси (Бобобек) унга жавоб бердики: «Биз Қошғар сафарини хоҳламаганмиз. Биз Шаҳрисабздан бу томонга Бухоро амири зулмидан қочиб келдик. Бухоро амири бизнинг кўп улуғларимизни ўлдирди. Бизнинг ўртамизда кўҳна адоват бор. Биз Самарқанд жиниролининг олдига бориб таслим бўлмадик, чунки у Бухоро амирининг ўнг қўлидур. Агарда унга таслим бўлганимизда эди, эҳтимол, жинирол амирдан пора олиб, ўзини Туркистон сипоҳсолари Кауфманга яхши кўрсатиш учун бизни Бухоро амирига топширган булур эрди. Агарда Фарғона хонининг (Худоёрхон) ўзи бизни авлодимиз ила Кауфман ҳузурига юборса маъқул эрди. Самарқанд жинироли ва бошқаларнинг воситасисиз ўзимиз Туркистон сипоҳсолари Кауфманга таслим бўламиз, Бизнинг мақсадимиз шу, чунки Русия давлати буюкдур ва уларнинг қонун ва низомларида асирлар ва таслим булган кишиларни ўлдириш қоидаси йўқдур. Буни биз кўп мўътабар кишилардан эшитганмиз.\nКўп жойларнинг ва вилоятларнинг ҳокимлари, масалан, тоторлар, черкаслар ва бошқа ғайридинлар ўрусларга асир тушганда, уларни ўлдирмасдан тарбия қилганлар. Бинобарин, биз сафар саргардонлигидан кўра яхшиси, Тошкандга бориб, ўрусларга таслим бўламиз, агар ҳазрати Фарғона хони бизларни ўз элчиси билан Тошкандга жўнатса, ундан рози ва хушнуд бўлардик».\nМазкур маъмур бу сўзларни Шаҳрисабз волийсидан эшитиб, хон ҳазратлари олдига келиб, ҳаммасини арз қилди. Хон жаноблари волий илтимосини қабул айлаб, йўл эҳтиёжи ва харажатини хазинадан бериб юборди. Шаҳрисабз волииси Бобобек парвоначи Ҳакимбий ўғлини баъзи шахсий мулозимлари ва ноиби Жўрабек додҳоҳ Қаландар эшикоғоси ўғли билан бирга Хўқанддан яна бир элчи қўшиб, Тошкандга жунатдилар.\nУларнинг қолган қариндошларини, уруғларини Бобобек парвоначи илтимосига кўра Фарғонада қолдирдилар ва уларнинг мартаба ва мақомларига қараб, хазинадан маош муқаррар қилдилар.\nАбдулмалик тўра ғозий Самарқанд жинироли билан Қаршида жанг қилиб талофотга дуч келгач, Оллоҳ иродаси ила бир муддат Урганж ва Афғонистонда мусофират заҳматини чекди. У ёқлардан Фарғона мамлакатига келиб, бир неча кун Фарғона хонининг дарборида меҳмон бўлиб, ўз хоҳиши ила Кошғарга ўтиб кетди ва бир неча вақт шу ерда яшади. Кейин Бритониё Азимага кетди. Маккаи мукаррама зиератиға борган мўътабар кишиларнинг айтишларича, фозил амирзода ҳозир Ҳиндистонда иззату икром, офият ва саломат маснадида ўтурган эканлар. Ва бу жумлалар ҳам ғароииб воқеаларнинг баёни эди ва биз уларни мухтасар ёздик.\nФорс-тожик тилидан Шодмон ВОҲИД таржимаси\nСайтга Абу Муслим тайёрлади\n1, 2 қисмлари


Тиловат саждаси | Azon.uz - Ахборот-таҳлилий портал\n10:30 28.02.2019 1101\nҚуръони каримнинг ўн тўрт жойида сажда оятлари бўлиб, улардан бирини тиловат қилган (агар маъносини ўқиса ҳам) ёки уни эшитган кишига тезда, кечиктирмасдан тиловат саждаси қилиш вожиб бўлади. Ҳатто намоз ўртасида ҳам тиловат саждаси қилинади. Агар зам сурани сажда ояти билан тугатса, рукуга кетиш сажда ўрнига ўтади.\nТиловат саждаси ният, бир сажда ва дуодан иборат амалдир.\nУшбулар сажда оятларидир:\n1. "Аъроф" сурасининг охиридаги 206-оят.\n2. "Раъд" сурасидаги 15-оят.\n3. "Наҳл" сурасидаги 49-оят.\n4. «Бани Исроил» (Исро) сурасидаги 109-оят.\n5. "Марям" сурасидаги 58-оят.\n6. "Ҳаж" сурасидаги биринчи сажда ояти, яъни 18-оят (бу сурадаги 77-оят ҳанафий мазҳабида сажда ояти эмас).\n7. "Фурқон" сурасидаги 60-оят.\n8. "Намл" сурасидаги 26-оят.\n9. "Сажда" сурасидаги 15-оят.\n10. "Сод" сурасидаги 24-оят.\n11. "Фуссилат" сурасидаги 37-оят.\n12. "Нажм" сурасидаги 62-оят.\n13. "Иншиқоқ" сурасидаги 21-оят.\n14. "Алақ" сурасидаги 19-оят.\nУшбу сажда оятларининг ҳар бири Қуръони каримда (ўқиган кишини огоҳлантириш учун) белгилаб кетилган.\n21:00 17.06.2019 2934


Газета Норма маслахатчи / 2019 год / № 44 / Қонунчиликдаги янгиликлар\nГаров реестрига ёзув киритмадингизми – навбатнинг охирида бўласиз\n22.10.2019 йилдаги ЎРҚ-572-сон Қонун билан Ўзбекистон Республикаси айрим қонун ҳужжатларига кредиторларни ҳуқуқий жиҳатдан ҳимоя қилишни кучайтириш ҳамда тадбиркорлик фаолиятини молиялаштириш механизмларини такомиллаштиришга қаратилган ўзгартириш ва қўшимчалар киритилди.\nТузатишлар Солиқ, Божхона, Фуқаролик, Фуқаролик процессуал, Иқтисодий процессуал ва Жиноят процессуал кодексларига, шунингдек «Гаров тўғрисида»ги, «Банкротлик тўғрисида»ги, «Лизинг тўғрисида»ги, «Суд ҳужжатлари ва бошқа органлар ҳужжатларини ижро этиш тўғрисида»ги, «Ипотека тўғрисида»ги Қонунларга киритилди. Натижада, қонун ҳужжатларида Президентнинг 2018 йил 23 ноябрдаги ПҚ-4026-сон қарорида назарда тутилган механизмлар акс эттирилган.\nБунда эътиборга лойиқ янгиликлар ҳам бор. Масалан, айрим мансабдор шахслар гаров реестрига тегишли ёзувларни киритишлари шарт:\n♦ гумон қилинувчи, айбланувчи, судланувчи ва жиноят иши бўйича фуқаровий жавобгарнинг мол-мулки хатловини амалга оширган суриштирувчи ёки терговчи буни қарор чиқарилгандан кейин 1 кун ичида амалга ошириши керак. Агар хатлов суд томонидан амалга оширилса, ёзув ваколатли бўлган органлар томонидан суд ажрими чиқарилгандан кейин 3 сутка ичида киритилади. Мол-мулк хатлови бекор қилинган тақдирда бу ёзув гаров реестридан чиқариб ташланади;\n♦ ижро ишини юритиш доирасида мол-мулк хатловини амалга оширган давлат ижрочиси. Хатловнинг бекор қилиниши ҳам илгари гаров реестрига киритилган ёзув ўчирилишига сабаб бўлади;\n♦ солиқ органлари – солиқ қарзини узиш тўғрисидаги талабнома билан бир вақтда. Ёзув белгиланган муддатда қопланмаган тақдирда ундирув қарздорнинг мол-мулкига қаратиладиган миқдордаги солиқ қарзи суммасини кўрсатган ҳолда киритилади (Солиқ кодексининг 61-моддаси). Ёзув солиқ қарзи қопланганидан ёки ҳисобдан чиқарилганидан кейин гаров реестридан ўчирилади;\n♦ божхона органлари – тўловчи томонидан талабнома олингандан кейин божхона тўловларини тўлаш бўйича қарзи 10 кунлик муддат ичида тўланмаган тақдирда. Ёзувни киритиш ва ўчириш тартиби солиқ қарзи ҳолатидаги каби (тартибда) амалга оширилади.\nБу айнан битта мол-мулкка бўлган ҳуқуқлари тўғрисидаги ёзувни киритган ва ўз навбатини кутаётган кредиторлар учун шаффофликни оширади. Хусусан, бундай талабларни қаноатлантириш навбати қуйидагича белгиланди:\n♦ биринчи навбатда – мазкур мол-мулкни ушлаб қолиш орқали таъминланадиган мажбуриятлар бўйича талаблар қаноатлантирилади;\n♦ иккинчи навбатда – мажбуриятлар бажарилишининг таъминоти сифатида турган мол-мулкни олиш ёки кредитор томонидан ушбу мол-мулкни қарздорга беришдан келиб чиқадиган мажбуриятлар бўйича талаблар қаноатлантирилади;\n♦ учинчи навбатда – агар мол-мулк кредитор томонидан тақдим этилган маблағлар ёки мол-мулк ҳисобидан олинган (ишлаб чиқарилган) бўлса, мол-мулк билан таъминланадиган мажбуриятлар бўйича талаблар қаноатлантирилади;\n♦ тўртинчи навбатда – мазкур мол-мулк билан таъминланган бошқа барча мажбуриятлар бўйича талаблар қаноатлантирилади.\nТергов ва суриштирув органлари, солиқ ва божхона органлари ҳамда бошқа давлат органлари, шунингдек ўз талаблари гаров реестрида рўйхатдан ўтказилмаган кредиторларга унга ёзувлар киритиш учун ярим йил муддат берилди. Ёзувни рўйхатдан ўтказиш санаси сифатида олдинги даврда тегишли мулкий таъминотни ташкил этиш санаси кўрсатилади. 6 ой ўтгач навбат тегишли мол-мулкка бўлган ҳуқуқ тўғрисидаги ёзув гаров реестрига киритишнинг хронологик тартибида (вақт ва сана) белгиланади. Ҳар бир навбатдаги талаб олдинги навбат кредиторларининг талаблари тўлиқ қаноатлантирилгандан кейин қаноатлантирилади.\nГаров реестрига ёзув киритган кредиторлар буни амалга оширмаганларга нисбатан афзалликка эга. Ёзув киритмаган кредиторларнинг талаблари ҳуқуқлар юзага келишининг календарь навбати тарзида ёзув киритган кредиторларнинг талаблари тўлиқ қаноатлантирилгандан кейин сўндирилади.\nҲужжат Қонун ҳужжатлари маълумотлари миллий базасида эълон қилинган ва 23.10.2019 йилдан кучга кирди.\nБу ҳужжатнинг учинчи версияси бўлди: биринчиси 1993 йилдан 2004 йилгача, иккинчиси – 2004 йилдан 2019 йилгача амал қилган.\n♦ хориждаги Ўзбекистон фуқаролари;\n♦ юридик шахсларнинг Ўзбекистонда ва ундан ташқарида жойлашган филиаллари ва ваколатхоналари;\n♦ Ўзбекистоннинг савдо ваколатхоналари, шу жумладан хориждаги савдо ваколатхоналари;\n♦ қароргоҳлари Ўзбекистон ҳудудида жойлашган халқаро ташкилотлар.\n♦ жисмоний шахсларнинг Ўзбекистон Республикаси ҳудудидан ташқарига хизмат сафарлари амалга оширилиши билан боғлиқ харажатларини тўлаш ва уларнинг ўрнини қоплаш бўйича операциялар, шунингдек хизмат сафарлари муносабати билан берилган, сарфланмай қолган бўнакни қайтаришга доир операциялар;\n♦ Ўзбекистон Республикасининг дипломатик ваколатхоналарига, консуллик муассасаларига, шунингдек Ўзбекистон Республикасининг давлатлараро ёки ҳукуматлараро ташкилотлар ҳузуридаги доимий ваколатхоналарига ҳисоб-китобларни ва ўтказмаларни бажаришни назарда тутувчи операциялар;\n♦ жисмоний шахсларнинг Ўзбекистон банкларида очилган ҳисобварақлардан носавдо операциялар бўйича ўтказмалари;\n♦ транспорт ташкилотлари ҳамда Ўзбекистон ҳудудидан ташқарида турган жисмоний шахслар, шунингдек юридик шахсларнинг филиаллари, ваколатхоналари ва бошқа бўлинмалари ўртасида йўловчилар ташишга оид шартномалар бўйича ҳисоб-китоблар билан боғлиқ операциялар;\n♦ мажбуриятлар бажарилишининг таъминоти сифатида валюта қимматликларидан фойдаланиш, шунингдек уларни ундириш билан боғлиқ операциялар.\n♦ норезидентнинг мажбуриятлари бўйича пул маблағлари ёки товар келиб тушиши (ишлар бажарилиши, хизматлар кўрсатилиши);\n♦ норезидентнинг мажбуриятини бир турдаги қарши талабларни ҳисобга олиш йўли билан тугатиш;\n♦ норезидентнинг томонлар ўртасидаги мавжуд дастлабки мажбуриятини худди ўша шахслар ўртасидаги бошқа предметни ёки бажариш усулини назарда тутувчи ўзга мажбурият билан алмаштириш йўли билан тугатиш;\n♦ суғурта тўловларини олиш.\n♦ жисмоний шахслар ўртасида 100 млн сўм эквивалентигача бўлган миқдордаги пул ўтказмалари;\n♦ шахсий эҳтиёжлар учун товарларга (хизматларга, ишларга) ҳақ тўлаш.\n● 50 ЭКИҲ/БҲМ (11 150 000 сўм) доирасида – декларацияланмайди ва МБ рухсати олинмайди;\n● кўрсатилган суммадан юқори бўлганда – жами сумма декларацияланади ва МБ рухсати асосида.\nҚонуности ҳужжатларига тегишли ўзгартиришлар киритилганидан кейин батафсил (декларациялаш, рухсатнома олиш зарурати ва уни олиш тартиби) аниқлаштирилади.\n● $2 000 эквивалентидаги миқдорда, ушбу сумма ҳам ҳисобга киради – декларацияланмайди;\n● ундан ортиқ бўлса – жами сумма декларацияланади.\n● $2 000 эквивалентидаги миқдорда декларацияланмайди;\n● $5 000 эквивалентидаги сумма рухсатномасиз;\n● ундан ортиқ сумма – МБ рухсатига (резидентлар) ёки олиб киришда тўлдирилган йўловчи божхона декларацияси (норезидентлар) асосида.\nОлег Заманов, «Norma» МЧЖ эксперти\nҚишлоқ хўжалигида бозор механизмлари ривожлантирилади\nПрезидентнинг 23.10.2019 йилаги ПФ-5853-сон Фармони билан Ўзбекистон Республикаси қишлоқ хўжалигини ривожлантиришнинг 2020–2030 йилларга мўлжалланган стратегияси ва уни амалга ошириш бўйича «Йўл харита»си тасдиқланди.\nСтратегиянинг устувор йўналишлари белгиланди, улар орасида:\n♦ озиқ-овқат хавфсизлиги давлат сиёсатини ишлаб чиқиш ва жорий этиш;\n♦ қишлоқ хўжалиги маҳсулотларини харид қилиш ва сотишда бозор тамойилларини кенг жорий этиш, сифат назорати инфратузилмасини ривожлантириш, экспортни рағбатлантириш, юқори қўшилган қийматли қишлоқ хўжалиги ва озиқ-овқат товарлари ишлаб чиқаришни назарда тутувчи қулай агробизнес муҳитини ва қўшилган қиймат занжирини яратиш;\n♦ соҳада давлат иштирокини камайтириш ва инвестициявий жозибадорликни ошириш механизмларини жорий қилиш;\n♦ табиий ресурслардан оқилона фойдаланиш ва атроф-муҳитни муҳофаза қилиш тизимини такомиллаштириш;\n♦ қишлоқ хўжалигида давлат бошқаруви тузилмасини реструктуризация қилиш ва янада ривожлантиришни назарда тутувчи бошқарувнинг замонавий тизимларини ривожлантириш;\n♦ фермер хўжаликларида меҳнат унумдорлигини ошириш, маҳсулот сифатини яхшилаш, юқори қўшилган қиймат яратишга қаратилган тармоқ дастурларини ишлаб чиқиш орқали давлат харажатлари самарадорлигини ошириш ва босқичма-босқич қайта тақсимлаш;\n♦ илм-фан, таълим, ахборот ва маслаҳат хизматлари тизимини ривожлантириш ва бошқалар.\nТашкил этилаётган Стратегияни амалга ошириш бўйича мувофиқлаштирувчи кенгашнинг вазифалари белгиланди, Қишлоқ хўжалиги вазирлиги унинг ишчи органи бўлади.\nҚишлоқ хўжалиги вазирлигида хорижий экспертларни жалб этган ҳолда Фармонда назарда тутилган вазифаларнинг тўлиқ ва ўз муддатларида бажарилишини таъминлайдиган бошқарма ташкил этилади.\nАгросаноат мажмуи ва озиқ-овқат таъминоти соҳасидаги лойиҳаларни амалга ошириш агентлиги (Президентнинг 9.10.2019 йилдаги ПҚ-4486-сон қарори билан ташкил этилган) мавжуд инвестиция лойиҳалари, лойиҳаларни амалга ошириш гуруҳлари, шунингдек, ҳуқуқлар, мажбуриятлар ва шартномалар сақлаб қолинган ҳолда Қишлоқ хўжалиги вазирлиги таркибига ўтказилди.\nОлий Мажлис палаталарига Стратегия ўз вақтида ва самарали ижро этилиши устидан парламент ва жамоатчилик назоратини ўрнатиш тавсия қилинди.\nФармон Қонун ҳужжатлари маълумотлари миллий базасида эълон қилинган ва 24.10.2019 йилдан кучга кирди.\nТоварларнинг кўпи биржа орқали сотилади\nПрезидентнинг 8.10.2019 йилдаги ПҚ-4484-сон қарори билан товар-хом ашё биржалари фаолияти самарадорлигини ошириш ва биржа савдоси механизмларини янада такомиллаштиришга қаратилган чора-тадбирлар белгиланди.\n2020 йил 1 январдан фақат биржа савдолари орқали реализация қилинадиган товарлар турлари рўйхати кенгайтирилади:\nэкспортга Инвестициялар ва ташқи савдо вазирлиги томонидан ўрнатиладиган квоталар бўйича – устав фонди (капитали)да давлат улуши 50% ва ундан ортиқ бўлган юридик шахслар ёки устав фонди (капитали)нинг 50%и ва ундан ортиғи 50% ва ундан ортиқ миқдорда давлат улушига эга юридик шахсга тегишли бўлган юридик шахслар томонидан ишлаб чиқариладиган юқори ликвидли ва монопол маҳсулотларнинг бир қисми;\nички бозорда бозор тамойиллари асосида барча тоифадаги харидорларга биржа савдоларида қатнашиш имконияти тенг таъминланган ҳолда:\nмонополист корхоналар ва давлат улуши мавжуд ташкилотлар томонидан – техник мой, омухта ем, хўжалик совуни, нефть эриткичи, нефть парафини ва мис купороси;\nмаҳаллий ишлаб чиқариш корхоналари томонидан – шакар, республиканинг олис ва етиб бориш қийин бўлган ҳудудларида жойлашган истеъмолчиларга тўғридан-тўғри шартнома асосида ўз савдо тармоқлари орқали сотиладиган, умумий ишлаб чиқариш ҳажмининг 10%идан ошмайдиган ҳажми бундан мустасно;\nмонополист корхоналар ва давлат улуши мавжуд ташкилотлар томонидан – иситиш ёқилғиси, ёқиш мазути, суюлтирилган газ ва нефть битуми, бундан махсус истеъмолчиларга ўрнатилган тартибда тўғридан-тўғри шартномалар орқали сотиладиган ҳажмлар бундан мустасно.\nБиржа савдоларида реализация қилинадиган юқори ликвидли ва монопол маҳсулот сотувчилар томонидан мажбурий тартибда товар-хом ашё биржаларида ҳисобга қўйилади. Ушбу маълумотлар тегишинча шартнома тузилган ва мажбуриятлар бажарилган вақтдан бошлаб 3 кун муддатда биржанинг расмий веб-сайтида жойлаштирилади. Бундай маҳсулотларни биржа савдоларига қўйиш жадваллари монополист корхоналар ва давлат улуши мавжуд ташкилотлар томонидан товар-хом ашё биржаларининг расмий веб-сайтларига, зарур ҳолларда, ҳар ойда янгиланган тарзда жойлаштирилади.\nТовар-хом ашё биржаларида томонларнинг келишувига мувофиқ биржа савдолари қоидалари асосида чет эл валютасида импорт битимлари тузилиши мумкин. Бунда тузилган шартномалар бўйича маълумотлар Валюта операцияларининг ягона электрон ахборот тизимига киритилади.\nМонополияга қарши курашиш қўмитасига қўшимча ваколатлар берилди. Идора Вазирлар Маҳкамаси билан келишилган ҳолда монополист корхоналар томонидан юқори ликвидли ва монопол турдаги маҳсулотларни биржа савдоларига мажбурий қўйиш бўйича қарорлар қабул қилиши мумкин. Шунингдек қўмитага биржа савдолари қатнашчилари доирасини чегаралаб қўйишнинг олдини олиш учун биржа савдоларига қўйиладиган юқори ликвидли ва монопол маҳсулотларнинг битта лот бўйича максимал ҳажмини қайта кўриб чиқиш юзасидан товар-хом ашё биржаларига кўрсатмалар бериш ҳуқуқи тақдим этилди.\nБиржаларга қўйиладиган лицензия талаблари ва шартлари, қуйидаги иккитаси бекор қилинган ҳолда, соддалаштирилди:\nбиржада камида 100 та сотилган (бепул тақдим этилган) брокерлик ўринлари мавжудлиги;\nбиржа фаолиятини амалга оширишда товар-хом ашё биржалари раҳбарлари малака талабларига мувофиқлиги.\nБундай имконият Тижорат банкларида жисмоний шахслар билан валюта айирбошлаш операцияларини амалга ошириш тартиби тўғрисидаги низомга тузатишлар туфайли юзага келди (рўйхат рақами 3029-3, 17.10.2019 йил).\nЭнди резидент жисмоний шахсларга эквиваленти 100 АҚШ долларигача (шу жумладан, эквиваленти 100 АҚШ долларига тенг миқдорда) нақд чет эл валютаси харид қилишда шахсини тасдиқловчи ҳужжатни тақдим этиш лозим эмас. Бундай операцияни амалга оширишда валюта олинганлигини тасдиқловчи маълумотномада «Ф.И.О.» графасини тўлдирмайдилар. Бунда айирбошлаш шохобчалари ходимлари идентификация қилувчи ҳужжатсиз айнан қандай тарзда шахснинг резидентлигини аниқлашлари ойдинлаштирилмаяпти.\nМаълумот учун: «Валютани тартибга солиш тўғрисида»ги Қонуннинг 4-моддасига асосан жисмоний шахслар-резидентлар – бу Ўзбекистон Республикаси фуқаролари, шунингдек Ўзбекистонда доимий яшаш жойи бўлган чет эл фуқаролари ва фуқаролиги бўлмаган шахслар.\nБундан ташқари, халқаро тўлов карталаридан фойдаланган ҳолда чет эл валютасини харид қилишда жисмоний шахслар ва якка тартибдаги тадбиркорлар энди ариза тақдим этмайдилар. Шахсини тасдиқловчи ҳужжат, шунингдек давлат рўйхатидан ўтказилганлиги тўғрисидаги гувоҳнома (ЯТТ учун) етарли бўлади.\nҲужжат Қонун ҳужжатлари маълумотлари миллий базасида эълон қилинган ва 17.10.2019 йилдан кучга кирди.


00:00 / 16.05.2008 | eski savollar | 3012\nШИЙЪА "Шийъа" сўзи луғатда, "тарафкаш" маъносини англатади. Ислом оламида эса, ҳазрати Алига тарафкашлик оқибатида кўпчилик мусулмонлардан ажралиб, алоҳида йўл тутган тоифага айтилади. Аслида, шийъа мазҳабининг келиб чиқишига сиёсий ихтилофлар сабаб бўлган. Учинчи халифа ҳазрати Усмон (р.а.) нинг вафотларидан сўнг келиб чиққан қарама-қаршиликларнинг бир тарафида ҳазрати Али ибн Аби Толиб карамуллоҳу важҳаҳу бўлдилар. У кишига тарафдор бўлганлар кейинчалик шийъа мазҳабини келтириб чиқардилар. Ҳазрати Алининг ўзлари бу гаплардан бехабар ўтганлар. Хулоса шуки, шийъачилик аввалдан ўйлаб, режалаштириб тузилган ҳаракат ёки мазҳаб эмас, балки, сиёсий тарафкашлик оқибатида мухолиф тарафга зид ўлароқ аста-секин шаклланган бир мазҳабдир.Тарихчилардан баъзилари бу мазҳабнинг бошланиш даври саҳобалар ўртасида содир бўлган машҳур "Сиффийин" урушига тўғри келади, дейдилар. Кейинчалик шийъалар кўплаб фирқаларга бўлиниб кетганлар.Ҳозирги куда аҳли сунна вал жамоа мазҳабига муқобил саналадиган, энг асосий шийъа мазҳаби, "имомия" ёки "исно ашария" деб номланади. Яъни, улар ўн икки имомга эътиқод қиладилар, шунинг учун мазкур номни олганлар. Имомия мазҳабидаги шийъалар эътиқод қиладиган имомлар қуйдагилар:1. Али ибн Аби Толиб, розияллоҳу анҳу.2. Ҳасан ибн Али, розияллоҳу анҳумо.3. Ҳусайн ибн Али, розияллоҳу анҳумо.4. Али Зайнул Обидийн ибн Ҳусайн.5. Муҳаммад ал-Боқир ибн Али Зайнул Обидийн.6. Жаъфар ас-Содиқ ибн Муҳаммад ал-Боқир.7. Мусо ал-Козим ибн Жаъфар ас-Содиқ.8. Али Ризо ибн Мусо ал-Козим.9. Муҳаммад ал-Жавод ибн Али Ризо.10. Али ал-Ҳодий ибн Муҳаммад ал-Жавод.11. Ҳасан ал-Аскарий ибн Али ал-Ҳоидий.12. Муҳаммад ал-Маҳдий ибн Ҳасан ал-Аскарий.Шийъаларнинг ўн иккинчи имоми, Муҳаммад ал-Маҳдий тўрт ёки саккиз ёшида Сорраман раъо деган жойда отасининг ҳовлисида бир ғорга ўхшаш жойга кириб кетгану бир куни қайтиб чиқади, деб эътиқод қиладилар.Шунингдек уранинг ақийдаси бўйича, имомлик, яъни ягона диний раҳбар бўлиб, у аввалги имомнинг васияти ила кейинги имомга ўтади. Мисол учун, пайғамбар (с.а.в.) ўзларидан кейин имомликни ҳазрати Алига васият қилганлар, ўз навбатида, ҳазрати Али, имом Ҳасан ва Ҳусайинга ва ҳакозо. Шийъаларнинг эътиқоди бўйича, имом гуноҳлардан пок, тўлиқ илм соҳиби бўлади. Пайғамбардан фарқи, ваҳий тушмаслигида, холос. Имомлар мўъжиза соҳиби ҳам бўладилар.Улар ҳар куни шом намозидан кейин, имом Маҳдий кириб кетган, деб эътиқод қилинадиган ғор оғзига бир уловни олиб бориб, то юлдузлар кўрингунча, имомнинг исмини айтиб чақирадилар, сўнгра эртага қайтиб келамиз, деб тарқалишади. Улар, имом чиқса, ер юзини адолатга тўлдиради, шийъаларнинг душманларидан ўч олади, деб эътиқод қиладилар.Имомия шийъаларининг энг машҳур ақийдаларидан бири "тақияя" дир. Яъни, бу - инсон ўзини сақлаш учун баъзи ҳийла ва алдовларни ишлатиши мумкин, деган гап. Имомия мазҳабидагилар ҳузурида "тақияя" диннинг аслидан ҳисобланади, ким унга амал қилмаса, намоз ўқимаган билан баробар бўлади. Ким уни тарк қилса, диндан чиқади. Бу гапларига ўзларининг бешинчи имомлари Жаъфар ас-Содиқнинг: "Тақияя менинг ва оталаримнинг дини, кимнинг тақияяси бўлмаса, иймони ҳам йўқдир", деган гапини далил қилиб келтирадилар.Имомия шийъаларини машҳур қилган сабаблардан бири "мутъа" никоҳидир. Яъни, мазза қилиш учун уйланиш. Бир аёл билан келишиб, ҳаққини бериб, маълум муддат, кун ёки соатга никоҳ қилиб олиш. Улар мутъа никоҳини энг яхши ибодат, қурбат ҳосил қилишнинг афзал йўли, деб эътиқод қиладилар.Шийъалар кўпчилик саҳобалрни, айниқса, уч халифа: Абу Бакр Сиддиқ, Умари Одил ва Усмон Зуннурайниларни лаънатлашади. Уч халифа зулм билан Алидан халифаликни тортиб олишган, деб айблашади. Улар, шунингдек, Ойша онамизни ҳам сўкадилар. Шундан келиб чиқиб, улар ҳазрати Алидан бошқа саҳобалар ривоят қилган ҳадисларни қабул қилмайдилар.Баъзи муболағага кетган шийъа тоифалари фаришта Жаброил (а.с.)ни ҳам сўкадилар. Улар у зотни ваҳийни адашиб Алига эмас, Муҳаммадга олиб тушган, деб айблайдилар.Шийъаларнинг ўзларига хос байрамлари бор. Улардан бири "Ғадийр ҳайити". У зулҳижжа ойининг 18-куни нишонланади ва катта ҳайит, деб номланади. Уларниннг эътиқоди бўйича бу ҳайит, қурбон ва рамазон байрамларидан ҳам улуғ ҳисобланади. Шийъаларнинг айтишларича, худди шу куни пайғамбар (с.а.в.) ҳазрати Алига халифаликни васиат қилган эмишлар.Шунингдек, улар наврўзни байрам қиладилар. Бу форсларнинг қадимий байрамидир.Муҳаррам ойининг биринчи ўн куни шийъалар учун мотам кунлари ҳисобланади. Улар Имом Ҳасан, Имом Ҳусайн ва бошқаларга мотам тутадилар. Эътиқодлари бўйича, ўша кунлари ким ўзини кўпроқ қийнаса, шунча кўп савоб олади.Имомия шийъаларининг аҳли сунна вал жамоа мазҳабига нисбатан энг катта ақидавий хилофларидан бири, у дунёда мўминлар Аллоҳнинг жамолини кўрмайдилар, деб эътиқод қилишларидир.Баъзи мисоллар келтирадиган бўлсак, шийъалар таҳорат қилганларида, оёқларини ювмайдилар. Балки, оёқларга масҳ тортадилар. Шунингдек, пешин ва аср ҳомда шом ва хуфтон намозларини қўшиб ўқийдилар. Имом йўқолганлиги сабабли, имомликка муносиб шахс йўқлигидан жамоат намозини ўқимайдилар ва ҳоказо.Имомия шийъаларининг асосий маркази Эрондир. Тарихчилар бунинг асл сабаби, Имом Ҳусайнни (р.а) Эрондан уйланишлари бўлган, дейдилар. Шу қаробат туфайли, сиёсий жанжалларда эронликлар Имом Ҳусайн тарафини оладилар ва у кишини келиб, ўзларига раҳбарлик қилишга чорлашади. Имом Ҳусайн шу чақириққа биноан келаётиб, Карбалода шаҳид бўладилар.Шунингдек, имомия шийъалари Ироқ, Қувайт, Покистон ва Ливанда сезиларли даражада тарқалганлар.Собиқ Совет Иттифоқини назарда тутадиган бўлсак, Озарбойжон аҳолисининг кўпчилиги шийъадир. Шунингдек, Шимолий Қафқознинг Озарбойжон чегарасига яқин жойларида яшайдиган аҳоли ҳам шийъалардир. Бизнинг Туркистонда Самарқанд ва Бухорода ота-боболари қадимда Эрондан келиб қолган шийъа мазҳабига мансуб кишилар яшайдилар. Уларнинг маҳаллий аҳолиси асли Эрондан бўлганлиги учун эронийлар ҳам деб, атайдилар. Ҳозирги кунда ўзларининг масжидлари бор, баъзи китобларини ҳам чоп этдилар.Юқорида келтирилган ма'лумотларни Муҳаммад Юсуф (исмини чиройлилигини қаранг) Аллоҳни о'ртага қо'йиб келтирганмикин? Я'ни Аллоҳдан асло қо'рқмасдан ро'ю -рост айтганмикин. Нима бо'лганда ҳам ҳар бир гапни тарозида тортиб ҳақиқатлигини билиб кейин ёзиш керак, акс ҳолда Қиёматда мен ва менинг диний биродарларими ундан шундай интиқом оламизки, дунёга келганлигига пушаймон бо'лади. Ҳали вақт бор, ҳамма шиалардан узр со'раб хатосини бо'йнига олиш учун.\n- Мазкур маълумотлар ёмон мақсадда тўқилгани йўқ. Аввалги манбалардан олинган. Бу маълумотлар билан озорбайжонлик баъзи шийъа биродарларимиз ҳам танишган. Агар билимсизлик туфали хатога йўл қўйилган бўлса, узр сўраймиз. Бунинг учун сизлар сиз ёрдам берсангиз яхши бўлади.


Ўзбекистон Халқ ўқитувчиси Тўхтамурод Жумаев вафот этди\n18 май 2022, Тошкент вақти: 08:08\nТўхтамурод Жумаев 55 йил давомида педагогик фаолият билан шуғулланган.\nМатематика бўйича “Қоракўл мактаби” асосчиси, Ўзбекистон Халқ ўқитувчиси Тўхтамурод Жумаев 14 июль куни 76 ёшида вафот этди.\nОлий ва ўрта махсус таълим вазирлиги ва Халқ таълими вазирлигининг билдиришича, Тўхтамурод Жумаев 55 йил давомида педагогик фаолият билан шуғулланган.\n1961 йилдан мактабда ишлашни бошлаган Тўхтамурод Жумаев 1967 йили Бухоро давлат педагогика институти (ҳозирги Бухоро давлат университети)ни тамомлаган.\nТўхтамурод Жумаев Қоракўл туманидаги 1-ихтисослаштирилган иқтидорли болалар мактаб-интернати ҳамда Бухоро давлат университети қошидаги 3-сон Қоракўл академик лицейи асосчиси ҳисобланади.\nҲар йили “Қоракўл мактаби”ни битирган ўқувчиларнинг 90-95 фоизи турли олий ўқув юртларига ўқишга қабул қилинган ҳамда бу мактабнинг 3 минг 200 нафарга яқин ўқувчиси республика ва хориждаги нуфузли олий ўқув юртларининг талабасига айланган.


Япониялик озиқ-овқат ишлаб чиқариш бўйича мутахассислар пиёзнинг янги навини яратишди. Пиёз тўғралганда, кўзни ёшлантирмайдиган хусусиятга эга. “Хоккайдо симбун” нашриётининг маълум қилишича “кўзни ёшлантирмас” пиёзлар Япониядаги дўкон расталарида куз фаслидан бошлаб сотувга чиқарилади. Бу ҳақда "Qalampir.uz" хабар берди.\nОддий пиёзни тўғраганда, унинг баъзи ҳужайраларида бутунлик йўқолади, оқибатида пиёздан олтигугурт диоксиди гази ажралиб чиқади. Бу газ кўзнинг юмшоқ тўқималарига тушиб, кўз ёшини чақиради. Япониялик олимлар 20 йил мобайнида пиёз ҳужайралари устидан ўтказган тажрибаларидан шундай ўсимликни, деярли ўша газни ажратмайдиган турини яратишга муваффақ бўлдилар.\nИшлаб чиқарувчиларнинг айтишларича, “Кулиб турувчи шар” номи берилган пиёзнинг янги нави кўриниши жиҳатидан ҳозирги пиёзларидан деярли фарқ қилмайди. Аммо унинг ҳиди йўқ ва мазаси нисбатан ширинроқ ҳамда олма ёки нокни мазасига яқинроқ экан. Шунинг учун уни салатларда ишлатиш мақсадга мувофиқ бўлади.\nБир ўрамининг нархи тахминан 450 йен (4,3 АҚШ доллари), яъни оддий пиёздан икки баравар қимматроқ. Режа бўйича бу йилда 10 тонна атрофидаги “кўзни ёшлантирмас” пиёзлар сотилиши кутилмоқда. 2019 йилга бориб сотиш ҳажми 1000 тоннагача етиши кўзда тутилган.\nКўзни ёшлантирувчи оддий пиёзлар билан курашишда эса анъанавий усуллар мавжуд. Масалан, пиёзни тўғрашдан аввал уни музлатгичда маълум муддат ушлаб туриш мумкин. Бундан ташқари пиёзни сувнинг ичида тўғраш мумкин, бу орқали ҳавога олтигугурт диоксиди гази тушишининг олди олинади. Шу билан бирга пиёзни илдизига тақаб кесиш тавсия қилинмайди, чунки худди шу қисмида кўзни ёшлантирувчи модданинг асосий қисми жамланган.


"Сурхон" мухлислари ўтган йили Бахтиёр Ашурматовни қабул қилишмаганди, бу йили эса қўқонлик айрим мухлислар уни танқид қилмоқда. Мураббий бугунги ғалаба уларга жавоб эканини айтди\n20 октябрь, 2020, 00:13\nТеглар:Суперлига | Қўқон-1912 | Сурхон | Бахтиёр Ашурматов\nМураббий футболчиларнинг кўзида олов борлигини айтди\nCoca Cola Суперлигасининг 19-туридан ўрин олган “Сурхон” – “Қўқон-1912” жамоалари ўртасидаги ўйиндан сўнг, меҳмонлар устози Бахтиёр Ашурматов ўз фикрларини баён этди. Бу ҳақда "Қўқон-1912" клуби матбуот хизмати хабар берди.\n- Бугунги жуда муҳим ғалаба билан футболчиларимни, жамоамиз раҳбариятини ҳамда қадрли мухлисларимизни табриклайман. Ўйиннинг аҳамияти жуда юқори эди. Агар бугун очко йўқотганимизда рақобатчиларимиздан орқада қолиб кетишимиз мумкин эди. Энди эса юқори ўринлар учун курашда имкониятни сақлаб қолдик. Биз охиригача совринли ўринлар учун курашамиз.\nЎйинларимиз тақвими жуда тиғиз ва қийин. Кейинги тур яна сафарда “Машъал” жамоаси билан ўйнаймиз. Ундан кейин эса бизни АГМК ва “Насаф” билан бўладиган мураккаб беллашувлар кутмоқда.\nУчрашувда ҳужумчимиз Норбеков қизил карточка, ҳимоячимиз Ойбек Рустамов эса, сариқ карточка олгани, кейинги турда бу иккала футболчимизни иштирок этмаслигидан дарак беради. Сабаби Рустамовнинг сариқлари сони тўрттага етди. Бу, албатта, жиддий йўқотиш бўлади. Жамоамиз сардори Мурод Холмуҳаммедов эса, кейинги турда сафимизга қўшилади. Ўйлайманки, қолган йигитлар йўқотишлар ўрнини билинтирмайдилар.\nБугун мени хурсанд қилган нарса футболчиларимизнинг кўзларида ўт ёнди. Улар бугун мураббийлар штаби кутган ўйинни намойиш қилиб беришди. Майдонда бир киши кам бўлиб қолганимизга қарамасдан, футболчиларимиз охиригача жон-жаҳдлари билан курашишди. Мана шу шижоатни йўқотмасак, келгуси ўйинларда ҳам ижобий натижаларга умид қилсак бўлади.\nБугунги ўйиндаги жамоа, биз мураббийлар штаби бутун мавсум давомида кўришни хохлаган жамоа бўлди. Бугун ўзига ишонган, кўзларида олов чақнаган, майдоннинг ҳар бир қаричи учун курашган, агрессив ўйин кўрсатган, ғалаба учун жонини бериб ўйнаган, энг муҳими майдонда аҳил ва иноқ оила бўла олган жамоани кўрдик. Айниқса, Раевац учун хурсандман. Ишончимизни оқлади. Жамоа ва ўзи учун жуда мухим бўлган голни киритди. Бугунги ғалаба яна бир томондан аҳамиятли эдики, айрим қўштирноқ ичидаги мухлисларимиз жамоамиз ҳақида ёқимсиз фикрларни ижтимоий тармоқларда тарқатишаётган эди. Ўйлайманки, футболчиларимиз ўз ўйинлари билан ўшандай инсонларни ҳам фикрларини ўзгартира олдилар.\n“Сурхон” жамоаси шундай кучли таркиб билан аутсайдерлар қаторида бўлиши кутилмаган ҳолат, деб ўйлайман. Ўз сафида Шавкат Саломов, Касьян, Аъзам Алиев, Ҳусниддин Ғофуров, Дарко Станоевич каби футболчилари бор жамоа келгуси ўйинларда ижобий натижа қайд этиб, мураккаб вазиятдан чиқиб кетишига ишонаман.\nЎйиннинг яна бир принципиал аҳамияти - мен ўтган йили қисқа муддат “Сурхон”да фаолият олиб борганман. Бу вақт давомида жамоа мухлислари мени мураббийлик фаолиятимга аниқ баҳо бера олмаган бўлишлари мумкин. Мен фақат “Насаф” билан уйда ва сафардаги ўйинларда жамоани бошқарган эдим. Шу сабабли ҳам, бугунги ғалаба мени икки карра хурсанд қилди. “Сурхон” мухлисларига соғлик, тинчлик тилайман. Кейинги ўйинларда суюкли жамоаларига омад ёр бўлсин, - деди Бахтиёр Ашурматов.\nЖавоҳир Aлижонов: Голимни раҳматли тоғамга бағишлайман


Акцияда минглаб юртодошларимиз иштирок этди | "Адолат" СДП\nАкцияда минглаб юртодошларимиз иштирок этди\nЎзбекистон Республикаси Олий Мажлиси Қонунчилик палатаси ва халқ депутатлари маҳаллий кенгашларига ўтказиладиган сайловларга тайёргарлик тобора қизғин тус олмоқда. “Адолат” социал-демократик партияси ҳам жойларда ўз ғоялари ва дастурларини кенг жамоатчиликка етказиш, аҳолининг бўш вақтини мазмунли ташкил этишга қаратилган қатор тадбирлар ўтказмоқда. Пойтахтда бошланган “Адолат сайли” эндиликда вилоятларда ҳам давом этмоқда. Улар аҳолининг барча қатлами вакилларида катта ва унутилмас таассурот қолдираётганлиги диққатга сазовордир.\nЎтган якшанба куни тоғлар бағрига ёндошган Янгиқўрғон тумани марказидаги экопарк ва унинг атрофидаги майдон кенг жамоатчилик вакиллари, оқсоқоллар ва ёшлар, хотин-қизлар, маҳалла фаоллари билан гавжум бўлди. Бу ерда Ўзбекистон “Адолат” СДП Сиёсий Кангаши ва партия вилоят Кенгаши ташаббуси билан “Адолат” сайли ўтказилди.\nДастурий ғоя ва мақсадларни омма орасида кенг тарғиб қилишга бағишланган маданий-маърифий тадбир «Адолат – ҳар бир инсон учун!” шиори остида ташкил этилди. Унинг биринчи қисмидан ўрин олган митингда сўзга чиққан Ўзбекистон “Адолат” СДП Сиёсий Кенгаши раисининг ўринбосари Абдукамол Раҳмонов, партия вилоят Кенгашининг раиси Исроил Жўраев, халқ депутатлари Янгиқўрғон туман кенгашидаги “Адолат” СДП гуруҳи раҳбари Дилбар Асқарова ва бошқалар жамият ҳаётидаги бошқа долзарб масалалар қатори суд-ҳуқуқ соҳасида йиллар давомида эътибор қаратилмасдан йиғилиб қолган муаммоларни, суд ҳокимиятининг чинакам мустақиллигини, фуқаролар ҳуқуқ ва эркинликларининг ишончли ҳимоясини таъминлаш ҳамда одил судловга эришиш даражасини ошириш, суд-ҳуқуқ тизимини ислоҳ қилиш соҳасида давлат сиёсатининг асосий устувор йўналишини амалга оширишда партия олдида турган вазифаларга тўхталиб ўтдилар.\nАкция давомида партия фаолиятига оид лавҳалар, ғоявий чиқишлар, “Ёш адолатчи” ва “Аёллар қаноти” вакилларининг сўзлари ҳам иштирокчиларда катта қизиқиш уйғотди. Юзма-юз мулоқотлар ва турли масалалар бўйича савол-жавоблар юртдошларимизда “Адолат” СДП ғояларига хайрихоҳлик тобора кучайиб бораётганлигини кўрсатди. Шу жараённинг ўзида жуда кўп ёшлар партия сафига қўшилиш истагини билдиришгани ҳам фикримиз далилидир.\nАкция митингдан сўнг сайл шаклида давом этди. Унинг қатнашчилари хонандаларнинг куй-қўшиқлари, бадиий жамоаларнинг чиқишларидан катта завқ-шавқ олдилар. Ҳамма одамларга кўтаринкилик баҳш этадиган бундай кўнгилочар учрашувлар кўплаб ўтказилиши лозимлигини таъкидлади.\nАлбатта, “Адолат” СДП ташкил этган тадбирда бошқа бир қатор масалаларга ҳам кўпчиликнинг эътибори жалб этилди. Мисол учун, ёшлар келажагимиз бунёдкори эканлиги, мамлакатимизда уларнинг пухта билим эгаллаши, ҳар томонлама соғлом авлод бўлиб улғайиши учун муносиб шароит яратиш давлатимиз сиёсатининг устувор йўналишларидан бирига айланганлиги қайд этилди.\nШу билан бирга навқирон авлодни инсон омилига жиддий салбий таъсир қилувчи диний экстремизм, терроризм, гиёҳвандлик, одам савдоси, ноқонуний миграция, “оммавий маданият” каби иллатлардан асраш ҳақида ҳам гап борди. Шу жиҳатдан Президентимиз илгари сурган 5 та ташаббус доирасида жойларда амалга оширилаётган улкан бунёдкорлик ишлари салмоғини янада ошириш муҳим аҳамият касб этишига ҳам эътибор қаратилди. Бу билан ёшларни маданият масканларига кенг жалб этиш, уларнинг маънавиятини янада юксалтириш мумкин.\nЁки жамиятда катта ташвиш туғдираётган коррупция масаласини олайлик. “Адолат” СДП бу борада илгари сураётган таклифлар амалга оширилса, келгуси беш йилликда ушбу иллатга нисбатан мутлақо тоқатсизлик вазиятини вужудга келтириш, аҳоли ҳуқуқий маданиятини янада юксалтиришга эришилади. Бунинг учун ҳар бир кишида фаол фуқаролик позицияси шакллантирилиши ҳам ҳал қилувчи аҳамиятга эга.\nАкбаржон Мансуров, Ўзбекистон “Адолат” СДП Наманган вилоят Кенгаши “Ёш адолатчи” қаноти фаоли:\n– Мен тадбир жараёнида кўплаб янгиқўрғонлик тенгдошларим билан суҳбатлашдим. Аввало акцияда мингдан зиёд киши қатнашганлиги таъкидламоқчиман. Биз билан мулоқотда бўлганларнинг аксарияти илгари партиямиз ҳақида яхши тасаввурга эга эмасликларини баён этдилар. Митинг ва сайл барча қатори ёшларда ҳам катта таассурот қолдиргани аён бўлди. Биз барча хоҳловчиларга партиямиз ҳақидаги буклет ва рисолаларни совға қилидик. Шу ернинг ўзидаёқ ўнлаб инсонлар “Адолат” СДП сафтга кириш ниятида эканликларини изҳор этдилар.\nҚисқаси, Янгиқўрғондаги тадбир Ўзбекистон “Адолат” социал-демократик партияси учун ўз ғоя ва мақсадларини кенг омма орасида тарғиб-ташвиш қилиш борасидаги яна бир катта қадам бўлди.


ИнтерФУТБОЛ :: «Барселона» тарихида илк марта кузатилган воқеа\n«Барселона» тарихида илк марта кузатилган воқеа\n«Барселона» президенти Хосеп Бартомеу жамоа ярим ҳимоячиси Андрес Иньестага бир умрлик (!) шартнома таклиф этди.\nТабиатан босиқ ва камтарин футболчининг жамоага нисбатан чексиз садоқати, сабру-қаноати шу тариқа тақдирланди.\nИньеста - даҳолар соясидаги даҳо\nБуюк футболчиларни шартли равишда икки тоифага ажратиш мумкин: туғма иқтидор соҳиблари ва машаққатли меҳнат эвазига афсонага айланганлар. Андрес Иньеста иккинчи гуруҳга мансуб.\nУ жуда меҳнатсевар ва ўта сабр-қаноатли. Бу хислатларга эга профессионал ҳар қандай тўсиқни ошиб ўтишга қодир. Андрес узоқ йиллар давомида ўзи учун оддий мавсумларни ўтказди, қанчадан-қанча буюклар билан ёнма-ён тўп сурди - Ривалдо, Роналдиньо, Хави, Месси...\nБироқ хизматларига яраша қадрланмади. Чунончи, клубда буюклар кўп эди. Аммо 2010 йили «Олтин тўп» ЕЧЛ ва Голландия терма жамоасининг ЖАР мундиалидаги иштирокида кўрсатган хизматлари учун Уэсли Снейдер ёки ЖЧ финалида ҳал қилувчи голни урган Андрес Иньестага берилганида, бунга ҳеч ким ортиқча эътироз билдирмасди, аксинча, бу адолатлироқ ечим саналарди. Нима бўлганда ҳам, каталониялик иқтидор соҳиби Лионель Месси соясида юришга маҳкумлиги ва ундан чиқолмаслигига қарамай, миллат қаҳрамонига айландики, бу жуда катта иш.\nАндрес - камтар ва камсуқум\nИньестани буюк сабр-тоқат соҳиби сифатида мақташади. Чунки у «Барса»нинг 5та юлдузли таркибини кўрди, доимо барқарор ва бир маромда ўйнади. Андрес шунингдек, кўплаб юлдузлардан фарқли ўлароқ, ҳавас қилгудек оилага ҳам эга. Яқинда 10 йиллик юбилейини нишонлаган Анна Ортис - Иньеста оиласида икки нафар (қиз ва ўғил) фарзанд тарбияланмоқда.\nҲаттоки, Испания терма жамоаси омадсизлиги ҳам футболчи иродасини буколмади. Чунки у оддий йигит. Умр йўлдоши эса қимматбаҳо автомашиналар ёнида суратга тушадиган, турли-туман матоҳларни реклама қиладиган модель эмас, гўзаллик салонининг оддий ишчиси. Қизиғи, ўтган йили Энцо Перес билан тўқнашувда жароҳатланган Андрес кейинроқ аргентиналик рақибига қўнғироқ қилиб, бунда унинг айби йўқлигини айтганди.\nКаталония референдум масаласида қизғин баҳсларга ғарқ бўлган кунлар эса Андрес ўта босиқлик билан ягона тилаги тинчлик ва хотиржамликда яшашлигини билдирди. Яъни ўзини сиёсат билимдонидек кўрсатишга уринмади. Лекин футбол майдонида нечоғли моҳир ва уддабурон эканини тўла намойиш этди. Шундай ажойиб инсоннинг ватандоши Хуан Мата ташаббусига қўшилган ҳолда, иш ҳақининг 1 фоизини хайрия жамғармасига ажратишга қарор қилгани кимни ҳам ажаблантирарди?\nИньеста - «Барса»нинг содиқ ўғлони\nАндреснининг ота-онаси уни 12 ёшида «Ла-Масия»га олиб келиб, ўзлари яхши танийдиган «Барселона» ёшлар жамоаси мураббийига топширишган. Интернатдаги дастлабки ҳафталарни йиғи-сиғи билан ўтказган болакайнинг улғайганидан кейин ҳам кўп йиғлашига тўғри келди. Фарқи шуки, энди унинг кўзлари севинч ёшларидан намланарди.\nҚарангки, Андрес ёши ўтган сари ўйин савияси пасая бошлаган паллада ўз жойини ворисига бўшатиш ўрнига бир умрлик шартномага имзо чекиш имкониятига эга бўлди. Диққатга сазовор томони, у шунда ҳам камтарликни унутмади - талаб даражасида тўп суролмаса, жамоадан дарҳол кетишини алоҳида таъкидлади.\nАндрес - ҳайратлантира оладиган афсона\nХўш, «Барселона» тарихида биринчи бўлиб нега айнан Иньеста шундай илтифотга муносиб кўрилди? Балки бунга Месси билан музокаралар қийин кечаётгани сабабдир? Раҳбарият шу билан лозим топса, футболчининг хоҳиш-истагини инобатга олишини кўрсатмоқчи бўлгандир? Майли, буни қўя турайлик. Иньеста аввало, ўз фаолиятини чиройли якунлаш хусусида бош қотириши лозим. Масалан, Пирлодан ибрат олиши керак. Италиялик касбдоши «Ювентус» билан шартнома тузганида, 32 ёшда эди, кейин 4 йил муносиб тўп сурди. Андрес эса 33 ёшда. Демак, у камида 3 йил ўйнаши керак!\n«Барселона» ярим ҳимоячиси якунда муддати чекланмаган шартнома остига имзо чекди. Демак, Иньеста фаолиятининг охирига қадар «Камп Ноу»да қолади. 33 ёшли футболчи 1996 йилдан буён каталонияликлар либосида ўйнамоқда. У умумий ҳисобда «кўк-анорранглилар» сафида 639та ўйинда майдонга тушган. Бу клуб тарихидаги иккинчи натижадир (рекорд Хавига тегишли).\nИньеста «Барселона»да нақ 30та соврин ютган ва бу борада Месси билан бирга клуб рекордчиси ҳисобланади. Клуб президенти Хосеп Бартомеу бир умрлик шартномани қуйидагича изоҳлади: «Бугун мухлисларимиз учун ажойиб кун. «Барселона»нинг 118 йиллик тарихида илк марта футболчи билан чекланмаган муддатли келишув имзоладик. Бу битим - ажойиб футболчи учун мукофот. Андрес «Барселона»нинг 2003 йили бошланган энг муваффақиятли давридаги энг ёрқин футболчилардан биридир. У шундай шартномага муносиб ва ўйлайманки, мухлислар ҳам ушбу воқеадан мамнунлар».


15:32 05.07.2017 (Янгиланган 15:40 05.07.2017) Ҳавола олиш\nТОШКЕНТ, 5 июл — Sputnik. Россия Давлат Думаси депутатлари Қирғизистон фуқароларига миллий ҳайдовчилик гувоҳномалари билан ҳайдовчилик қилишга рухсат беришни сўраб Россия президенти Владимир Путинга хат ёзишди.\nМурожаатнома остига 450 депутатдан 406 таси ўз имзосини қўйган.\nЭслатиб ўтамиз, Россияда ушбу йилнинг 1 июлидан чет эл ҳайдовчилик гувоҳномаси билан ҳайдовчи бўлиб ишлашни таъқиқловчи федерал қонун кучга кирган эди. Ушбу қонунга кўра Қирғизистон фуқаролари ҳам ҳайдовчи бўлиб ишлаш учун Россия ҳайдовчилик гувоҳномаларини олиши керак.\nДепутатлар фикрига кўра, ушбу қонунни қабул қилишга аксарият мигрант ҳайдовчиларнинг рус тилини билмаслиги сабаб бўлган. Шунинг учун депутатлар ўз хатида Қирғизистонда рус тилига расмий давлат тили мақоми берилганлиги ва қирғизистонлик ҳайдовчилар ушбу тилни нисбатан яхши билиши қайд этилган.


08:55 | 15-09-2020\nЖАҲОН соғлиқни сақлаш ташкилоти COVID-19 туфайли октябрь, ноябрь ойларида Европада ўлим ҳолатларини кўпайишини маълум қилди.\nЯПОНИЯнинг ҳукмрон партияси раиси этиб Ёсихидэ Суга сайланди. 16 сентябр куни у Бош вазир лавозимига тасдиқланади.\nЛИТВАда НАТО мамлакатларининг ҳаво ҳужумидан мудофаа машқлари бошланди.\nҲИНДИСТОНдаги вакцина ишлаб чиқарувчи жаҳондаги йирик компаниялардан бири – SII раҳбари Адар Пунаваллнинг айтишича, дунёда коронавирусга қарши вакцина етишмовчилиги 2024 йилгача сақланиб қолади. Унинг таъкидлашича, сайёрамиз аҳолисини тўлиқ эмлаш учун 15 млрд доза вакцина керак бўлади.\nЕВРОПА Иттифоқи Қрим ва Севастополда бўлиб ўтган сайлов натижаларини тан олмаслигини ва мазкур ҳудудларни Украинага қарашли ерлар деб эътироф этишда собит қолишини маълум қилди.\nГФР ҳукуматининг маълум қилишича, учта мустақил лабораторияда, хусусан Франция ва Швецияда ўтказилган таҳлил натижалари Алексей Навалний “Новичок” гуруҳига кирувчи модда билан заҳарланганини тасдиқлаган.\nАҚШ ва Буюк Британия олимлари Зуҳро сайёраси атмосферасида Фосфин зарраларини аниқлашга муваффақ бўлдилар. Бу эса унда ҳаёт нишоналарини борлигидан далолат беради.\nХИТОЙдаги лабораторияда ишлаган, айни пайтда АҚШда махфий яшаётган вирусолог олимнинг айтишича, COVID-19 Ухандаги лабораториядан тарқалган.